url: =2010 Nobel Prizes in Medicine, Physics, Chemistry ~ Hau Za Cin :: ZOMI DAILY\nposted on 21 August 2011 at 5:43 pm Lomkholna: Article, Hauzacin\n2010 Nobel Prizes in Medicine, Physics, Chemistry\nTukum Nobel Prizes ngah dingte kipulaklak ta a, science category teng kipulak khinta hi. Adang thumte zong October 11, 2010 ciang a vekin ki pulak khinta ding hi. Leitunga pahtawina thupi akisa pen leh mite bil dawh pen ahih manin Zolai tawh tawm i gelh ding hi. I theihsa ciat mah bangin Nobel Prizes pen nam 6 ah kipia a: Physiology or Medicine, Physics, Chemistry, Literature, Peace leh Economic Sciences. Tuate pen kumsim Nobel Foundation in a piak ahi hi a, nam khat ah 10 million Swedish kronor (Sweden sum million 10, tua pen USD 1.5 million kiim pawl hi) pia cihna hi. A 6na Economic Sciences pen bel Nobel Prizes Foundation phuankhiapa Alfred Nobel phawkna hi.\n1. Medicine: Robert G. Edwards, University of Cambridge, UK ah a sem laitak in “in vitro fertilization” a muhkhiat manin ngah hi. In vitro fertilization or IVF i cih pen mi nautang theih dingin Test-Tube Baby zong kici hi. Numei ci leh pasal ci lakhia in kuang sungah gawm, test tube sungah gawm, naungek keuhsak, a keuh khit ciang numei naubu ah guangkik pen hi. Hih IVF hangin nau neilo ding tampi in nau neih theih lawh a, naubu kholo, nautolh i cih tampi hunkhia hi. Tua nasep a mukhiapa tuni in Nobel Prizes in Medicine kipia hi. Hih IVFzat ding a kisam leitungbup ah nupa za ah sawm, 10% bang hi ding hi kici hi. Numei ci leh pasal ci numei naubu ah kituah theilo, kimu theilo, kituakkha ngeilo ahih ciang hih IVF kizanga, tua in olno takin nau piangsak hi. Tua zaha manpha na hoih hong mukhiapa kipahtawi hi.\n1950 kiim pan a pat pen 25 July 1978 kumin “test tube baby” masa pen hong piang hi. Kum 27 sung bang lungkia hetlo in na sin to ngakngak a, a tawpna ah lawhcing hi. Lawhcing bek hilo in tua zawh mi tampi in phattuampih hi. A ki upmawhna ah tuni tanin IVF tawh naupiang pen 4 million phata dingin kituat hi.\nA kipat ciil in Bilpi tawh na sin phot a, a pian tuak ciangin mihing ah na sin kik hi. Mite in a ci uh phaltak in pia in tuate tawh na semto a, lamet bang takpi in mainawt hi. Lesley leh John Brown te nupa in kum 9 sung nau neih sawm in a hanciam uh hang a neih theihloh uh ciang amau zong phaltakin a ci uh pia in, Robert G. Edwards leh a seppih Steptoe in panpih uh a, 25 July 1978 niin numei naungek melhoih mahmah Louis Brown hong piang hi. Tua naungek pian ni pan mihing cidamna lam nasepna nakpi in kilumlet in Hun Thak sungah kilut hi.\nTuni in leitungbup ah IVF pen Hospital tampi ah baihtak in kimu ziauta a, a lamdang hinawnlo hi. Khantohna tampi kibehlap a, pasal ciltang pan pasal ci kisutnaphim (syringe) tawh hupkhia, lakhia ziau in numei ci tawh kigawm ziauziau ta hi. Naungek zong cidam mahmah in, ngeina neih tawh kilamdanglo a, nawngkaina zong bangmah omlo hi. Nausiat cih zong omse lo ahih manin nupa pawlkhat in numei naubu kawm in amau ta pai sak a, a zi nausuak gimna pelhsak hi.\nTua bek hilo “Test Tube Baby” Ms. Louise Brown in zong ta nei khinta a, bangmah nawngkaina omvetlo hi. Tua manin Edwards nasep gah hih IVF tawh a piang naungek peuhmah a ngeina banga piang naungek tawh a kilamdanna omlo hi, cih kitel hi. Minthang semsem lai ding kici hi.\nAmah, Robert G. Edwards pen 1925 kumin in Manchester, England ah piang hi. WWII sung galkap a sep khit ciang sangkah kik in nuntakna lam Biology a sin hi. A research zom toto in leitung a IVF Clinic masa pen Bourn Hall Clinic kici a lawmpa Patrick Steptoe tawh phuan uh hi. Ama nasepna hangin leitung mihing nupa tampi muk ah nuihna piangsak in, lungdam maitaina leh lametna guan kik hi. Tua nasep a thupi hi.\n2. Physics: Andre Geim, University of Manchester, UK leh Konstantin Novoselov, University of Manchester, UK te in meihol thu a sinna uh pan (ci pak ni) ngah uh hi. Amau nasep pen “experiments regarding the two-dimensional material graphene” cih hi. Langnih pan graphene etna thu ci leng a kician tam maw. Hibangin ci ni. Meihol vui pen laidal banga a pan mahmah tampi a kiciang, a kithuap hi a, tua a kithuapte dawlkhat, layer khat thu a sinna uh cileng a kitel tam aw…\nTua meihol laidal banga pan cialkhat, dal khat, layer khat pen na bawlna dingin a pan pen, a to pen hi ciin mukhia uh hi. Sik sang meihol dal khat tozaw cih bel i pute kiang gen leng ‘na hai man hi’ hong ci nuam leh kilawm maw! Tua dal khat pan dildel pen Graphene kici hi. Pan mahmah napi, bit mahmah a, atom neupen Helium in zong pailet theilo hi. Phulsuak zolo, kitalo hi. Ngasa matna ngen ah ngasa neute a kita ziauziau hang, a liante kitalo ahih manin kiman thei hi. Tua banga ngasa neupen zong a kitalo ding ngenvang neu tawh mitkha ah bawltawm leng kitel ding hi. Carbon, ahih kei leh Zokam tawh Meihol i cih, Va-ak mel, a vom bilbel pen leitungah mipilte buaipih penpen khat na hi gige hi. A vom hang a manpha mawhlo khat na hi bilbel hi. Meihol om kei leh hih internet pan zong hih thute i kikum thei kei ding hi.\nTua hi a, meihol ne tum ziau ken la, a manphatna zong na suut kawmkawm in. 🙂\nHih scientist nihte nasep, research i cih pen a haihuai mahmah tawh kibang hi. Amau pencil i cih, (pawlkhat in khedaan i cih luapluap lai), laikung pen amau laibelhna laiman tawh belh in a hawkkhiat kik khit uh ciang tua laiman tungah a belh meihol ci ni, carbon pen limlang sungah en uh in, khutpek bang, laidal banga kiphah mu uh hi. A etna uh bel mit sanga hoihzaw etna te hi ci pak ni. Hih a cialcial, a dawldawl, a layer in a om carbon pen a manphatna ding a zonzon uh ciang tulai electronics van bawlna ah kilim zat theihlua ding cih mukhia uh hi. Radio transistor bawlna khawngah kinak zat theih lua ding, tua hangin i cell phone te, i computer te tu-a zah tampi in hoihzaw ding, manlangzaw ding, hatzaw ding cih mukhia uh hi. Meihol “vom” i cih pen pan mahmah leh khuavak bangin taang, paisuak, transparent a; meisa in kang leh zong tui suaklo, kuang theilo ahih manin a manpha mahmah ding hita hi. Touch screens, solar cells, light panels cih khawngah kibawl thei ding hita hi. Buangnai, plastics tawh hel lailai lehang graphene pen meitha (electric) pua thei ahih manin a sa mahmah mun ah zong meivak khau in kizang thei ding cihna hi. Satellite, vanleng, mawtaw, i cihte hong hoih semsem, hat semsem, to semsem ding cihna hi. Khaih, khaih, khaih… nop panpan ei…\nNovoselov, 36, pen Geim, 51, nuai ah the Netherlands ah Ph.D. hih hi a, kum tampi semkhawm khin uh hi. Anih un tu in University of Manchester ah Professor sem uh hi. Tua ma in Geim in Russia ah physicist na semzo hi.\n3. Chemistry: Richard F. Heck, University of Delaware, Newark, DE, USA, Ei-ichi Negishi, Purdue University, West Lafayette, IN, USA, leh Akira Suzuki, Hokkaido University, Sapporo, Japan te in test tube sungah chemical zanga deih bangbang mel pua bawl theihna a muhkhiat man un ngah uh hi (great art in the test tube). A english in “for palladium-catalyzed cross couplings in organic synthesis” cih hi.\nOrganic Chemist te in test tube sungah chemical khat peuh gawm in a ut bangbang uh bawlkhia thei uh hi. Tua bang bawlna ah ‘bangtawh bawl leng bang piang ding’ cih a thulian mahmah lak ah amau Palladium (Pd) zangin a tuampi khat hong bawlkhia thei, a thak hong pankhia uh ahih manin tua pankhia hihna pahtawina ngah uh hi. Hih bang nasepna pan mihing in cidamna lam ah nakpi in hamphat lawh in, zatui, zaha kibawlkhia a, electronics leh vanzat tangzang tampi zong kingah lawh hi. Tukum Chemistry prize a ngahte pen ‘chemical tools’ a kici, chemical zanga na bawlna vanzat a bawl hak mahmah a mukhia te hi.\nTukum a ngahte zong carbon, meihol bulphuh a nasem te mah hi uh a, tua bang organic chemistry nasepna tawh a kimetpihte pen, pak mel tuamtuam bawlna, penicilin bawlkhiatna, gul gu zatui a zatsiamna cihte zong ahi hi. Hih meihol te kigualhdan, kilepdan, kithuap dan tuamtuam khek kawikawi in mihing ading a manpha, a hoih, a to tampi Organic Chemist te in a bawl uh ahi hi. Tua banga nasepna ah a kizang mahmah ding Pd-catalyst zatdan thak hong mukhia uh hi. Tua a muhkhiat uh tawh carbon, meihol te pen nidang sangin a omdan uh nam tamzaw in kilempha thei dinga, deihdan in zong kibawl, design thei ding hi. Molecule level ah tua bangin deihbangin lem thei mawk lehang, mihing piang ding mel zong a hoih ding, a sia ding a pianma in kibawlkhol thei mai ding hi. Hih Palladium sik tungah carbon te lepsiam mahmah ding kisam ei…\nPalladium-catalyzed cross coupling pen a kizang densa, tun zong leitungbup ah research a kilim hih mahmah hinapi, amau a zatdan ding a tangzaizaw hong mukhia uh hilel hi. Tua muhthak pen sialo, hoihlua hizaw hi.\nGentehna in, Bawngsa bak khat pen pawlkhat in ciim huan, pawlkhat in hul huan, pawlkhat in kang, pawlkhat in tui huan, pawlkhat in a huan dan ding theilo in a koihkoih leh uihsak, tua a uih pen mi khat in a uihlo dingin bawlkik thei leh tua tawh akibang hi. Tua zah a manpha cihnopna hi.\nRichard F. Heck pen American citizen hi a, 1931 kumin Springfield, MA, USA ah suak hi. 1954 kumin PhD, University of California Los Angeles (UCLA), CA, USA pan ngah hi. Ei-ichi Negishi, pen Japanese citizen hi a, 1935 kum in Changchun, China ah piang, 1963 kumin Ph.D., University of Pennsylvania, Philadelphia, PA, USA pan ngah. Akira Suzuki, Japanese citizen hi a, 1930 kum in Mukawa, Japan ah piang, 1959 kum in PhD ngah, tun Distinguished Professor Emeritus, Hokkaido University, Sapporo, Japan ah sem.\nThukhupna: The next Laureate could be you.\nPrevious: Tong Luansiam Lia Zozam – 5 ~ Hau Za Cin\nNext: Zomi Kipawlna leh SMART Goals ~ Carey Suante


timestamp: atn

url: =Joshua 6 | Siantongluan.net\nJoshua 6 |\nTu-in Israel mite hangin Jerikho kulhkongpi kikhakcip a, kuamah pusuak theilo, sungtum theilo hi.\nTua ciangin Topa in Joshua kiangah, "Thei in, na khutsungah a kumpipa leh a mi thahatte tawh Jerikho khua kong pia khin hi.\nKhuapi kimkotah galkap mi khempeuh khatvei na pai ding uh hi. Tua bangin ni guk sung na pai ding uh hi.\nSiampi sagih in Thuciamna Singkuang mai-ah tuutal ki peengkul sagih tawi ding uh hi. A ni sagih ni-in khuapi kimkotah sagihvei na pai ding uh a, siampite in peengkul tum ding uh hi.\nAmaute in tuutal ki sauveipi a ginsak khit uh ciangin, peengkul aw na zak phetun nakpi takin mi khempeuh awng ding uh hi. Khuapikulh cimmai ding a, mi khempeuh amau mai ciatah tangtakin khuapi sungah paisuak ding uh hi," a ci hi.\nTua ahih ciangin Nun tapa Joshua in siampite samin amaute kiangah, "Thuciamna Singkuang la un la, tua Topa Thuciamna Singkuang mai-ah siampi sagihte tuutal ki peengkul sagih tawisak un," a ci hi.\nTua ciangin amah in mite kiangah, "Mai nawtin pai un. Khuapi kimkotah pai un la, Topa Thuciamna Singkuang mai-ah hiam tawi mite paisak un," a ci hi.\nJoshua in mite a thupiak bangin Topa mai-ah a pai tuutal ki peengkul a tawi siampi sagihte mai nawtin pai-in peengkul tum uh a, Topa Thuciamna Singkuang in amaute zui hi.\nTua ciangin peengkul a tum siampite mai-ah hiam tawi mite pai uh a, peengkulte a kitum suak hun laitakin Thuciamna Singkuang nungah a nungdalte a pai uh hi.\nAhih hangin Joshua in mite thu pia-in, "Awng un, ci-a kong sawl hun matengin note awngloin, na aw uh zong na kizasak kei ding uh a, na kam panun aw khat beek gingkhia lo ding hi. Awng un, kong cih ciangin na awng bek ding uh hi," a ci hi.\nTua ahih ciangin amah in Topa Thuciamna Singkuang khuapi kimkotah khatvei paisak a, amaute hong ciahkikin giahphualah a zan giak uh hi.\nTua ciangin zingsangin Joshua tho baih a, siampite in Topa Thuciamna Singkuang a la uh hi.\nTopa Thuciamna Singkuang mai-ah a pai tuutal ki peengkul sagih a tawi siampi sagihte paisuakin peengkulte tumsuak uh hi. Amaute mai-ah hiam tawite pai-in, peengkulte a kitum suak hun laitakin Topa Thuciamna Singkuang nungah a nungdalte a pai uh hi.\nA ni nih ni-in khuapi kimkotah khatvei pai uh a, giahphualah ciahkik uh hi. Tua bangin ni guk sung a hih uh hi.\nA ni sagih ni-in khuavak tungin tho baih uh a, tua bangmahin khuapi kimkotah sagihvei a pai uh hi. Tuani bekin khuapi kimkotah amaute sagihvei pai uh hi.\nA sagih veina-ah, siampite in peengkul a tum ciangin Joshua in mite kiangah, "Awng un; bang hang hiam cih leh Topa in khuapi note hong piazo hi.\nKhuapi leh a sunga omte khempeuh pen Topa tungah biakna-in kisusia ding hi. Amah in i sawl kamtaite na seel ahih manin numei paktat Rahab leh ama inn sungah amah tawh a omkhawmte khempeuh bek hing ding hi.\nAhih hangin suksiat dingin a kiseh nate panin nomau mah na kikem ding uh hi. Tua hi kei leh tuate na suksiat ding uh ciangin a kisusia ding nate khat peuhpeuh iplahin la kha-in Israel-te giahphual sungah siatna ding na khat suaksakin haksatna na tun khading uh hi.\nAhih hangin ngun leh kham, sumngo leh sik tawh kibawl nazatte Topa}-a dingin a siangtho ahi hi. Topa sumkoihna-ah tuate tung ding hi," a ci hi.\nTua ahih ciangin mite awng a, peengkulte kitum hi. Mite in peengkul aw a zak phetun nakpi takin awng uh a, kulhpi cimmai-in, mi khempeuh amau mai ciatah tangtakin khuapi sungah pai uh a, khuapi a la uh hi.\nTua ciangin amaute in khuapi sunga om khempeuh numei leh pasal, a moi a ham, bawngtalte, tuute, leh late khempeuh namsau tawh thatmang khin uh hi.\nTua ciangin Joshua in tua gam thu a va kansim mi nihte kiangah, "Numei paktatnu inn-ah va pai un la, tua lai panin a numei leh amah tawh a kizom khempeuh, ama tungah na ciamsa bangun hong paikhiatpih un," a ci hi.\nTua ahih ciangin thu kansim tangvalte va tum uh a, Rahab, a nu, a pa, a sanggamte, leh amah tawh a kizom khempeuh a paikhiatpih uh hi. Amaute in tuanu tanau teng khempeuh paipih uh a, Israel-te giahphual pualamah a koih uh hi.\nAmaute in khuapi leh a sunga om khempeuh mei tawh hal uh a, ngun leh kham, sumngo leh sik tawh a kibawl nazatte bek Topa inn-a sumkoihna-ah a koih uh hi.\nAhih hangin numei paktat Rahab, leh tuanu tawh a kizomte khempeuh Joshua in a hingkhawi hi. Jerikho khua thu a kansim dingin Joshua in a sawl kamtaite tuanu in na seel ahih manin tuni dongin Israel mite lakah a suanlekhakte a teng uh hi.\nTua hun laitakin Joshua in amaute tungah thuciamna khat koih a, "Mi khat kipanin hih Jerikho khuapi a lamkikpa in Topa mai-ah samsiatna thuak ta hen. A tacil luang khaamin tua khuapi bulpi phut ding a, a tapa neupen luang khaamin a kulhkongpite phut ding hi," a ci hi.\nTua bangin Topa in Joshua ompih a, gam khempeuhah ama min a thang hi.\nTedim Lai Siangtho / Laibu: Joshua 6


url: =Al Jazeera te US pan ciahkhia tading ~ ZD :: ZOMI DAILY\nposted on 14 January 2016 at 6:44 pm Lomkholna: News, Sawltak, World\nAl Jazeera ci’n atom in akithei mahmah thuthang genkhia kawikawi te pen Qatar gam ii khuapi Doha ah ki busah uhhi. Al Jazeera Media Network te ii Broadcaster nasepna khat ahih banah Qatar gam House of Thani te’nzong sumlehpaai tawh panpih uh hihtuak hi.\nHih Al Jazeera tepen News Broadcaster lamah honghat mahmah uh a, US gamsung ahzong 2013 kum akipan “Al Jazeera America” ci’n huihlak ah thuthang tuamtuam hong khahkhia ziahziah uhhi.\nAhi zongin zanni Wedneday ni in Al Jazeera America te’n tangkona khat neikhia uh a, tukum April kha akipan US gamsung ah nasepna te khawl tading uh cihi. Amau genkhiatna ah Media lamsang nasepna hamsatna tuamtuam om ahih manin akhawlding uh cihi.\nHih Al Jazeera tepen Qatar gampan ahih mahbang un Muslim te neihsa Media nasepna khat hi a, amau thusimkhat kihel veve hi. Gentehna in Al Jazeera panin mangkam leh manglai tawh kammal pawlkhat Terrorist, Islamist, Jihad, etc… cihte zatding phallo uhhi ci’n Fox News pan Todd Starnes in Todd’s American Dispatch program ah genkhia hi.\nGentehna adang khat ah Terrorist te’n Hotel khat buluh uh cihtang in, Thautawi te’n Hotel khat buluh uh ci’n US gam aom Al Jazeera America News Room ah zangsak zawse uhhi.\nTuaban ah Muslim biakna te neihsa ahih mahbang in American gammi te a mudah phadiak te ii Propaganda nasepna khat hilel cihzong Todd Starnes in genkhia hi.\nAl Jazeera America pen April 30, 2016 ni in US leitang panin ki hemkhia tading uh a, agam uh Qatar ah ciahkik tading uhhi.\nKawlgam ahzong Ooredoo kici Telecommunications Provider tepen Muslim biakna te neihsa hi a, Kawlgam sungah Kawl minam leh Kawl biakna Buddhist te bangin zatsaklo giap lel uhhi. Ooredoo Telecommunications te’n tulaitak Myanmar, Kuwait, Tunisia, Maldives, Algeria, Palestinian territories, Oman cih gamtuamtuam ah Service apiak laitak uh hi a, banghunciang Kawlgam pan puanlom azial uhdiam ki genthei nailo hi. ZD Sawltak #zomidaily\nPrevious: Zomi Cup 2016 Kihel Dingte Zuih Ding Thute\nNext: Sum sangin a manpha zaw laibu ~ Deih Tung


url: =LESSON 1 DECEMBER 31- JAN. 6 KHA SIANGTHO LEH LAI SIANGTHO ~ MUC\nLESSON 1 DECEMBER 31- JAN. 6 KHA SIANGTHO LEH LAI SIANGTHO\nTU KAAL SUNG SIM DING: 2Pet. 1: 19 – 21; 1Kor. 2: 9 – 13; Late 119: 160; John 17: 17.\nKAMNGAH: “Pasian’na a sem mite mi cingtaak hi-in, na hoih namkim a septheih nadingun Lai Siangtho pen Pasian’lamlahna tawh a hong kipia hi a, thuman thutak hilh nading, a khialte\ntaii nading, a man lote a manin puah nading, a manin nuntak theih nading thuhilh nadingin a manpha mahmah ahi hi “ (2Tim. 3: 16, 17).\nLai Siangtho in thuman thutak hilh nading, a khialte taii nading, a man lote a manin puah nading, a manin nuntak theih nading thuhilh nading (2Tim. 3: 16, 17) ahih mah bangin tua bang mahin hi takpi hi. Bang hang hiam cihleh Lai Siangtho in Kha Siangtho tungtawnin Pasian’ kammal mihing tungah hong lak hi. Kha Siangtho in Pasian’ deihna, Amah a lungkimsak ding nunzia hong hilh hi.\nKha Siangtho in tua bangin lam hong lak hi bek lo-in Amah mah in Lai Siangtho’ bulpi ahi hi. Tuni dongin i nuntakna ah Kha Siangtho in Pasian’ kammal tungtawnin nasem hi. Lai Siangtho simin, thuman thutak a hi bangin i tel ding lunggulhna takpi kisam hi. Tua dingin Kha Siangtho i kisam mahmah hi. Kha Siangtho in Topa’ kammal hong lunggulhna hong guan hi.\nTopa’kammal bangin nuntakna ding Kha Siangtho kisam hi. Tua ahih manin Topa’ kammal tungtawnin Kha Siangtho in nasemin Khrih sungah nunna thak hong neisak hi. Kha Siangtho le Lai Siangtho kizopzia tu kaal sungin i sin ding hi.\nKHA SIANGTHO LEH PASIAN’ PULAAK THU\nKoi bangin Pasian in mihing tungah Ama deihna pulaak hiam? Kha Siangtho in Pasian’ pulaak thute le a kiciamteh thute koi bangin nasem khawm hiam?\nLai Siangtho gelhte in Pasian’ lahkhiat thute a ciamteh ciangun mihing sangin vanglian zaw Kha Siangtho in amaute makaih hi. Bang hang hiam cihleh mihing in mawhnei mi hi-in Pasian’ lahkhiat thute mihing in tel zo lo hi. Kha Siangtho in hong hilh kei leh mihing in i pianpih lungsim tawh thuman thutak i thei kei ding hi (Dan. 2: 19 – 23).\nMihing in Ama deihna i theih nadingin Pasian in amah le amah hong kilaak hi. Tua pen Mangmuhna kiciamteh hi. Mangmuhna i cih ciangin kipholak, kihong khia, a kikhuhna hemkhia cihna hi. Pasian in amah le amah hong kilaakkhiat kisam hi. Bang hang hiam cihleh mawhna hangin mihing in Pasian tawh kigamla khinin, mihing ngaihsutna khempeuh in ciangtan nei hi. Topa Pasian’ deihna i theihtel nadingin Ama hong lah thute tungah i kinga hi. Bang hang hiam cihleh eite in Pasian i hi kei a, Amah i theihna kicing lo hi.\n2Pet. 1: 19 – 21 sim in. Koi bangin kamsangte’ gen thute hong kipatkhiatna pulaak hiam? Lai Siangtho bulpi in Lai Siangtho’ thuneihna bang pulaak hiam?\nKamsangte’ gen thute in mihing tung pan hong kipan hi lo hi. Kamsangte in Pasian’ pulaak khiat bangin a pulaak theih nadingin Kha Siangtho in amaute makaih hi. Kamsangte in amau deih bangin thugen lo hi. Amau tungtawnin thu hong pai hi-in, a gen uh thute in amau kiang pan hong kipan hi lo hi. Peter in hih thu limtakin hong hilh hi: “ kamsangte in a genkhiat thute amau deih bangin a gen uh hi lo hi” (2Pet. 1:21). Amau gen thute in Pasian kiang pan hong pai thute ahih manin tua thute in vanglian in mihingte tungah thunei hi.\nPasian in Ama thuman thutak a pulaak dingin mihing hong zang hi. Lai Siangtho gelh ding hi lo-in a kigelh thute pulaak dingin, tu-in zong koi bangin Kha Siangtho in na nuntakna hong zang thei hiam?\nKHA SIANGTHO LEH HUMOPNA\n‘Humop” cih kammal in Pasian’ pulaak thuman thute kamsangte in a pulaak khialh khak loh nadingun Kha Siangtho in makaih hi, cihna ahi hi. Kha Siangtho nasep ahih manin Lai Siangtho sunga kigen thuman thute khat le khat kitukalh lo hi. Thuman thutak Kha Siangtho in thuman thu ah hong makaih hi (John 14:17; 15: 26; 16: 13).\n2Pet. 1: 21; Thkna. 18: 18; 1Kor. 2:9 – 13 sim in. Lai Siangtho gelhte tawh kisai bang thu hong hilhin, koi bangin Lai Siangtho bulpi in Pasian zia bang hong laak hiam?\n“Kha Siangtho’ sawlna bangin” cih kammal in Lai Siangtho hong piankhiatna dingin Kha Siangtho’nasepna kimu thei hi. Paul in zong a gen thute Kha Siangtho’makaihna ahihzia pulaak hi (1Kor. 2:10). Sawltakte in zong hih bangin pulaak uh hi: “ Eite’ ngah lungsim pen leitung mite’ lungsim hi lo a, Pasian in eite tungah a hong piak na khempeuh i theih nadingin Pasian’ hong piak Kha Siangtho lungsim ahi hi” (1Kor. 2: 12). Kha Siangtho’ humopzia hih bangin pulaak uh hi: “ Tua ahih manin hih bangin thu ka hong gen uh ciangin zong, mihingte’ hong hilh pilna kamte a zang hi lo-in , Kha Siangtho a nei mite tungah kha tawh kisai thu ka gen uh ciangin Kha Siangtho in a hong hilh kammalte zangin a gen ka hi uh hi” (1Kor. 2: 13). Paul in a genkhiat thute hong kipatkhiatna bulpi theitel mahmah hi.\nLai Siangtho in a lamdang vangliatna le Mangmuhna tungtawnin Pasian in a pulaak thute, ahi zongin Lai Siangtho sung a kigelh khempeuh tua bang hi khin lo hi. Khat veivei ciangin a omsa thu, midangte’ gelh thute a entelpha dingin Pasian in a kamsangte sawl hi. Tua thute tungtawnin Pasian in A thuman thute pulaak hi (Joshua 10: 13; Luke 1: 1-3). Lai Siangtho sung a kigelh khempeuh in Pasian’ pulaak thute Kha Siangtho humopna tawh kamsangte in a hong gelhkhia uh ahi hi (2Tim. 3: 16). Hih thu hangin Paul in “eite in lametna i neih theih nadingin eite thuakzawhna le Lai Siangtho hansuahnate tungtawnin a beisa hun a kigelhte khempeuh eite hong hilh nadinga kigelh ahi hi,” ci-in pulaak hi (Rom. 15: 4). Thuman a pulaak Pasian, kampau a bawl Pasian in Ama tel kamsangte tungtawnin a pulaak thute in muanhuai, belhtaakcing hi.\nMi khempeuh in thuman a theih nadingin Pasian in mihingte tungtawnin a thuman thute pulaak hi. Topa Pasian in Ama nasem dingin a teel mite Kha Siangtho tungtawnin septheihna, matutna guan hi. Pasian in kamsangte’gen ding thute a kipan a gelh ding uh thute hilh hi. Vantung thumanpha a tangko mite khial thei uh a, a pulaak thute in a kisia lo ding vantung pan hong pai thute ahi hi. Ellen G. White, 1SM., 26.\nKHA SIANGTHO LEH LAI SIANGTHO’ THUTAKNA\nPasian in a tel kamsangte tungtawnin amah leh amah hong kipulaak khia hi. Tua bangin a kilaak thute Kha Siangtho in makaihin Pasian deihna bangin pulaak khia uh ahi hi. Pasian in thuman lo deih lo hi (Pai. 20: 6); zuah mudah hi (Heb. 6: 18). Amah pen thuman Pasian kici hi (Late 31: 5; Isa. 65: 16). Tua bang mahin Kha Siangtho zong “Thutak Kha Siangtho’ kici hi (John 14: 17).\nLate 119: 160 sim in. Pasian in a pulaak khempeuh bang hong hilh hiam?\nJohn 17: 17 sim in. Jesuh in Pasian kammal tawh kisai bang pulaak hiam?\nPasian kammal in muanhuai-in belhtaakcing hi. Nial ding bangmah om lo-in sankhit ding ahi hi. Lai Siangtho tungah thunei ding i hi kei hi. Lai Siangtho in ei tungah thu hong nei ding hi zaw hi. “Pasian thu nungta-in hihtheihna a nei hi. Langnih a hiam namsau sangin hiamzaw lai hi. Kha le lungsim, guh le taang kituahna, guh le guhngeek dongin khenkhia thei hi. Mihingte’ lungsim ngimna le a ngaihsutnate zong theithei hi” (Heb. 4: 12). Lai Siangtho in hun khat lai-a a nungta mi kimkhat ii gelh hi-in, ngeina khuasakzia kibang loh hangin Lai Siangtho’ thupuakte neumuh ding hi lo hi. Lai Siangtho a thupitna a nial mite in Lai Siangtho thuman sang lo uh hi. Tua bang mite in ni sagih sungin na khempeuh kipiansakna thu, leitung tuiciin tuna, Jesuh hong suahna le sihna pan a thawhkikna, a hong pai kik ding cih thute nial uh hi. Tua lo a nial uh tampi om lai hi. Eite in ahih leh tua bangin thuman a nial ding i hi kei hi.\nBang hangin mihing in Pasian kammal tungah thunei ding sangin Lai Siangtho in mihing tungah thunei zaw hiam?\nKHA SIANGTHO IN THUHILHSIA BANG HI-IN\nKha Siangtho in Lai Siangtho gelhte a makaih banah Kha Siangtho bek mah in Lai Siangtho hong telsak hi. Mihingin Pasian tawh kigamla-in mawhna sungah om ahih manin Lai Siangtho tel thei lo hi (Eph. 4: 18). Tua hangin Lai Siangtho i tel nadingin, Kha Siangtho i kisam hi. Thuman teltheih lohna a hang in Lai Siangtho’ khialhna hi lo-in, Lai Siangtho in Pasian pulaak ahih manin, Pasian tungah i lungsim puakzia a khialh man hi zaw hi.\nKha Siangtho in Thuhilhsia hi-in Lai Siangtho sung thute deihna lungsim hong guanin, tua thute i tel nadingin hong makaih tawntung hi. Kha Siangtho in Pasian kammal hong lungngaisak-in, a thute theihtelna thak hong guanin, Pasian deihna bangin nungta-in Ama tungah i kip den ding hi. Kiniamkhiatna le Pasian hong hilh bang i mansawm ciang bekin tua bangin piangthei ding hi pan hi.\n1Kor. 2: 13, 14 sim in. Paul in Kha thu tawh kisai thute ah Kha Siangtho i kitangsapzia bang pulaak hiam?\nLai Siangtho i tel nadingin Kha Siangtho tungah i kingak kul hi. Kha Siangtho lo-in Lai Siangtho thuman i thei kei ding a, laibu khat peuh sim tawh kibang ding hi. Mihing in Pasian thuman langpan tawntung hi. Thuman a kitel zawh lohna a hangin thuman a kizuih sawm loh man hi zaw hi. Kha Siangtho lo-in Pasian gen thute itna, deihna kinei thei lo hi. Tua bang mi in Khrih sungah lametna, upna, itna nei lo hi. Kha Siangtho hong hilh thute in Lai Siangtho sunga kigelhsa thuman tawh kilangdo lo hi.\n“Mi tampi in Lai Siangtho hong hilh thute khat le khat kituak lo hi, ci-in Lai Siangtho nial uh hi. Lai Siangtho in a kitukalhin thu hong hilh lo hi. Tua bang thute in mihingte’ kicinlahna le ama deihna siksanin Lai Siangtho a sim mite’ khialhna hi zaw hi. Mi tampi in Lai Siangtho hong hilh thute nialin, amau ngaihsutna thupisak zaw uh hi.” Ellen G. White, The Advent Review and Sabbath Herald, Jan. 27, 1885.\nBangci bangin kiphatsakna lungsim in Lai Siangtho theihtel nading hong dal hiam? Koi bangin lungsimpuak, ngaihsutna in thuman thutak dal hiam? Bangci bangin na khempeuh Pasian ap thei ding na hiam?\nKHA SIANGTHO LEH THU\nThuman thutak a pulaak Lai Siangtho gelhte’ a makaih Kha Siangtho in Pasian kammal tawh kilangdo-in hong makaih ngei lo hi.\nJohn 5: 39, 46, 47; 7: 38 sim in. Khrih in thuneihna bang pulaak hiam? Koi bangin Lai Siangtho in Jesuh in Messiah hi, ci-in kipsak hiam?\nMi kimkhat in Kha Siangtho in hong hilh ci-in Lai Siangtho tawh kituak lo thu pulaak uh hi. Tua bang mite in Pasian kammal sangin Kha Siangtho vangliansak zaw uh hi. Lai Siangtho tawh kituak lo thuhilh, thugente in Kha Siangtho’ makaih hi lo ahih manin a lauhuai dinmun ah om uh hi. Lai Siangtho bek mah eite kulhmuanhuai ahi hi. Thu-upna le thuzuihna khempeuh Lai Siangtho bek tawh sittel ding hi zaw hi.\n“Kha Siangtho in thuman pulaak hi. Kha Siangtho tungtawnin thuman i thei hi. Tua hi-in Kha Siangtho in thuman lo thute kilangkhiasak hi. Thutak Kha Siangtho in Pasian kammal tungtawnin Khrih hong lak hi.” Ellen G. White, The Desire of Ages, 671.\nPasian kammal aitangin Kha Siangtho hong kipia hi lo hi. Kha Siangtho in Pasian kammal tungtawnin Khrih tawh hong kinaisak hi. Tua ahih manin Lai Siangtho bek mah eite siksan bulpi ahih kul hi. Lai Siangtho tawh kituak lo thuhilhna khempeuh Kha Siangtho’ sawl hi lo hi. Mite lungsim thu a khen ding i hi kei hi. Lai Siangtho thuthuk sinna tuamtuamte i deih kei leh i nial thei a, ahih zongin Pasian kammal tungah thuneihna mihing in nei lo hi. Na khempeuh Lai Siangtho tawh sittel ding hi zaw hi.\nNa omna pawl sungah Lai Siangtho tawh kituak lo kihilh thu bang om hiam? Tua bangin thuhilhte tungah bangci lungsim puak nei-in, koi bangin tua bang thute nial ding na hiam?\nNGAIHSUTBEH DING: Ellen G. White, The Great Controversy “The Scriptures a Safeguard,” pp. 593 – 602. The Desire of Ages, “Let Not Your Heart be Troubled,” pp. 662 – 680, cihte sim in.\nLai Siangtho’ hong hilh na theih thuman thutak khempeuh ngaihsun in. Gentehna in piansakna thu, leitung pilna tuamtuamte hilh na khempeuh in amau thu in hong piangtawm hi, cih thu tawh kilehbulh ahihzia kimu ding hi. Jesuh Nihvei hong pai kik ciangin a si mite hong thokik ding cih thute in mihing kiang pan hong pai hi lo hi. Hih thute in kamsangte tungtawnin Kha Siangtho in a hong pulaak thu ahi hi. Lai Siangtho hong hilh a bulpi pen in eite mawhna hangin Jesuh hong si hi. Ama hong sep khempeuh a um a muang mi khempeuh in mawhna vangliatna sung pan hotkhiatna ngah ding hi. Bang hang hiam cihleh mihing in amah le amah kihonkhia thei lo hi. Hih thu zong Lai Siangtho hong hilh thu hi-in mihingte tung pan hong piangkhia thu hi lo hi. Lai Siangtho hong hilh thuman thutak dangte ngaihsun in. Tua thute in i nuntakna ah bangzahin thupi-in manpha hiam?\n1. Bang hangin mihingte hoihsak thute sangin Lai Siangtho in belhtaakcingin muanhuai zaw hiam? Na khempeuh Lai Siangtho siksanin sittel loh manin bang lauhuai-na tuamtuam kituak hiam?\n2. “Thuman” cih kammal i za mun mahmah hi. Zatna a tuamciat hi. Thu khat peuhpeuh i pulaak ciangin zuau thu a hilhlohzia, thuman thutak hi, ci-in i pulaak teh i deihna in bang hiam?\n3. Mi khat in, “thuman thak ka mu hi,” ci leh koi bangin na dawng diam?\n4. Mihingte gen thute le Lai Siangtho thute a kilamdanna pulaak in. Leitung mipilte’ pulaak thute in Lai Siangtho tawh kilehbulh tampi om hi lo hiam? Bang hangin na khempeuhte tungah Lai Siangtho mah thupisak penin muan lianpi penin nei ding i hiam?


url: =Thuhilhna 9 | Siantongluan.net\nThuhilhna 9 |\nNakpi takin sauveipi ngaihsunin ka phawk thu in: Mipilte leh midikte gamtatna a vekpi-in Pasian in uk a, Pasian itna hang hizaw hiam, a muhdahna hang hizaw hiam kuamah in theilo hi. Amau mailam thu khempeuh a mawkna ahi hi.\nBang hang hiam cih leh mi khempeuh a thumong kibang a, midikte leh migilote, mihoihte leh misiate, mi siangte leh mi ninte, biakna piate leh a pialote, a thutawpna uh a vekpi-in kibang lel hi. Mawhneipa sangin mihoihpa hamphazaw tuanlo a, thuciamna a bawllopa sangin a bawlpa hamphazaw tuanlo hi.\nMi khempeuh thumong kibang kim a, hih pen leitunga thupiang lakah a man hetlo khat ahi hi. Mihingte a nuntak laiteng gitlohna leh a mawkna thu tawh a lungsim uh kidim a, theihkholh lohin mihingte sipak uh hi.\nAhi zongin a hing laite-a ding lametna om thei a, a sisa humpinelkai sangin a hinglai ui hoihzaw hi.\nA hing laite in a si ding ahihlam uh thei a, a sisate in bangmah thei nawnlo uh hi. A sisate in thaman bangmah nei nawnlo uh a, amaute kiphawkkha nawnlo hi.\nAmau-a dingin itna, muhdahna, hanciamna cihte om nawnlo a, leitunga om nate khat beek theikha kik nawnlo ding uh hi.\nAn ne-in lungdam in la, zu ne-in lungnuam in. Na gamtatna peuhpeuh Pasian in hoih a sa hi.\nNa puante siangsakin paaksak tawntung in la, na sam gumsak ngei kei in.\nPasian in hih leitungah nang a hong piak, tomkha sung na nuntak laiteng, na it na zi tawh a nuam theithei-in om in. Leitung lungkhamna sungah na lawhtak, tua bek mah hi khading hi.\nNa mai-ah sep ding a om khempeuh, na tha neihzah tawh sem in. Bang hang hiam cih leh na zuat ding sihna gamsungah nasepna leh thungaihsutna, pilna leh theihna cihte omlo hi.\nHih leitungah ka phawk dang thu khat in: A taihat mite in tai kidemna-ah zo tawntunglo a, galhang thahatte in gal zo tawntunglo hi. A pilte in an a kham ngah tawntunglo a, a pilte hau tawntunglo hi. Hih theih siamna a neite milian suak tawntunglo hi. Mi khempeuh tungah kamsiatna vive tung hi.\nMihing in ama hun ding thei ngeilo hi. Thang-ah a awk vasate leh ngen-ah a awk ngasate tawh i kibang hi. Lametloh hun laitak keekin hunsia sungah mihingte i tung hi.\nThudang khat zong ka mukhia hi: Hih leitungah pilna a hoihna gentehna a hoih khat om hi.\nMi tawmno bek a omna khua khat om a, a vanglian kumpi khat in tua khua a sim hi. Amah in tua khua umcihin a khuasung luhgawp dingin a ngaihsun hi.\nTua khuasungah a zawng mipil khat om a, ama pilna tawh tua khua a huzo hi. Ahi zongin kuamah in tua mizawngpa phawkkha lo hi.\nThahatna sangin pilna hoihzaw ka ci hi; ahi zongin kuamah in mizawngte a pil dingin ngaihsunlo a, mizawngte thugen kuamah in thudonin neilo hi.\nMihai hon lakah gam ukpa in thu a gen lualua sangin mipilpa in damtakin a gen hiathiat ngaihhuai zaw hi.\nGalhiamte sangin pilna hoihzaw a, ahi zongin khialhna khat in a hoih tampi susia thei hi.\nTedim Lai Siangtho / Laibu: Thuhilhna 9


url: =Maangmuhna 5 | Siantongluan.net\nMaangmuhna 5 |\nTua ciangin, tokhom tungah a tupa in a taklam khutah a tawi laizial tawn khat ka mu hi. Tua a laidal tung a langnih tuakah lai kigelhin a kizialcip khit ciangin a kiphel theihlohna dingin mun sagih-ah kiciamteh hi.\nTua ciangin a thahat vantung mi khat ka mu a, amah in nakpi takin, "Hih laizial a ciamtehnate lakhia-in a laizial a phel dingin a kilawm kua om ahi hiam?" hong ci hi.\nAhi zongin tua laizial a phel ding mi, vantung, leitung, leinuai-ah kuamah kimu lo hi.\nTua laizial phelin a sung a en dingin a kilawm kuamah kimulo ahih manin nakpi takin ka kap hi.\nTua laitakin upate khat in kei kiangah, "Kap kei in. Judah minam sung panin Humpinelkai, David suan sung panin a lianpa gualzo khinta a, tua laizial ciamtehna sagihte lakhia-in a laizial phelthei ding hi," a hong ci hi.\nTua upate huamsung, ganhing lite leh kumpi tokhom kikalah Tuuno a ding ka mu hi. Tua Tuuno pen a kigo lumsa tawh kibang a, leitung khempeuhah a kisawlkhia, Pasian khate lim ahi ki sagih leh mittang sagih a nei hi.\nTua Tuuno va pai a, tokhom tungah a tupa in a taklamah a tawi laizial a va la hi.\nTua laizial a lak khit ciangin ganhing lite leh upa sawmnihlelite, Topa mai-ah a kun uh hi. Amaute in harp lasakna khat ciat leh Pasian mi siangthote in thungetna-in a zat uh paknamtui a dimin a om paknamtui beel khat ciat a tawi uh hi.\nAmaute in la thak khat sa uh a, "Nang Tuuno, tua laizial a lakhia ding leh a ciamtehnate a lakhia dingin na kilawm hi. Nang hong kigo khin ahih manin mi namkim leh pau namkim a pau mite sung panin na sisan tawh Pasian-a dingin mite na lei khin a,\nPasian na a sem dingin siampi za leh kumpi za na pia a, amaute in leitung ukin a om ding uh hi," a ci uh hi.\nTua ciangin ka khuadak leh tokhom leh ganhing lite leh upate kimkotah a tul a makin a ding miaimuai vantung mite awging ka za hi.\nAmaute in nakpi takin la sa uh a, "A kigo Tuuno in vangliatna leh hauhna, pilna leh thahatna, pahtawina, minthanna, leh phatna, a ngah dingin kilawm hi," a ci uh hi.\nTua ciangin vantung, leitung, leinuai, tuipi sung leh mun khempeuhah a om nuntakna a nei khempeuh in la a sakna uh ka za a, amaute in, "Tokhom tungah a tupa leh Tuuno in phatna, pahtawina, minthanna leh vangliatna, ngah tawntung ta hen," a ci uh hi.\nTua ciangin ganhing lite in zong, "Amen," na ci uh a, upate in zong khukdinin Pasian a bia uh hi.\nTedim Lai Siangtho / Laibu: Maangmuhna 5


url: =Malaysia gamsung ah khamtheih guihtheih tampi kiman :: ZOMI DAILY\nposted on 8 March 2016 at 11:06 pm Lomkholna: Malaysia, News, Sawltak\nMalaysia gamsung ah palik te’n khamtheih guihtheih akibawlna Laboratory khat buluh uh a, mi 18 mankhia uh cih theSun Daily in genkhia hi. Hih khamtheih zatui akiman pen avek in RM1.4 Million bang manneiding ci a, amatkhiat zatui bawlte lakahzong Thai gammi numei khat kihel cihi.\nKhamtheih guihtheih tawh kisai akankhia ahi Special Tactical Intelligence Narcotics Group (STING) te in Friday ni in Pahang leh Kedah State te ah nai 24 sung Operation (Operasi) bawl uh a, amatkhiat uh ahihi.\nFederal Narcotics Criminal Investigation Department panin Director Comm Datuk Seri Mokhtar Mohd Shariff in agenkhiatna ah hih Operasi panin akiman tepen akum uh 16 leh 55 kikalpawl vive hi ci’n genkhia hi.\nCameron Highlands aom Blue Valley akicihna munah palik te’n buluh uh a, tuamun bekbek panin mi 7 mankhiapah uh cihi.\nTuakhit ciangin Kedah State sung aom Langkawi leh Changloon khuate paninzong numei 7 leh pasal 4 mankhia leuleu uh a, tualak ah Thai gammi numeikhat kihel hi ci’n Bukit Aman Police Headquarter ah Mokhtar Mohd Shariff in tuni in genkhia hi.\nGuihtheih khamtheih amatkhiat te uh ahihleh Syabu (2.1kg), Ganja (247.1kg), Heroin (4.4kg), 3,612 Ecstasy Pills leh Chemicals pawlkhat banah zatui bawlna van pawlkhat zong mankhia uhhi.\nTuakhiat ciangin mawtaw hoihmahmah Luxury Cars 10 leh sumtang inzong RM637,000 zong matkhiatsak uhhi. Police te’n amatkhiat te uh thusitna kalkhatsung neidikdek photding uh cihzong kiza hi.\nMalaysia gampen amau biakna tawh kizui in zu dawnlo cihsam hangin, khamtheih guihtheih zatui tuamtuam azangden mi tampitak omkhinkhian hi. Khamtheih zatuizang bekbek akiman 36,638 phakhin a, tualak ah zatui azuak pen mi 3745 ahihi. Zatui zangtaktak hi ci’n aki Result aki theician pen mi 24,546 pha cimawk hi. ZD Sawltak #zomidaily\nPrevious: Malaysia gamsung ah Zomi mimang 5 tak om\nNext: Vok Ngoi ~ Hau Za Cin


url: =Tuni pen kei Nu’ Ni hi ~ Francis Lamthang :: ZOMI DAILY\nTuni pen kei Nu’ Ni hi ~ Francis Lamthang\nposted on 9 May 2014 at 12:30 pm Lomkholna: Article, TuunlehZua, ZomiQuavadis\nTuni pen kei Nu’ Ni hi\nKum sima ih zat den ahi Nute’ ni pen ni om khempeuh lakah a manpha pen teng kitelkhia in hileh nga lakah a Khatna ahih kei leh a Nihna hi hamtang in ken ka ummawh hi.\nHih bang ni in pasal nei a ta nei khin teng deidan om lo a pahtawi ni hi a, nute’n hih ni hong tunkaal ding a ngaklah mah bang un tate’n zong ngaklah mahmah hihang. Hih ni mah in nute tungah Itna thu gen ngakngak hanga, biakinn sunga thugen khempeuh in zong nute’ thupitna bek mah cilphuan kaai liangin gen uh hi. Bang hangin gen lo mawk ding! A dang thu dang peuhmah kigen thei lo hi. Nute’ ni himawk hiven.\nNu nei napi nute’ itna a ciamkha lo leh nute a hehpih thei lo pawlkhat aa dingin hih bang ni thupi pen ni dang tawh a kilamdanna om lo kha ding hi. Tuhun nuntakzia, nungak tangval bek hi lo nupi papi om khong thei lote khuasak luhekzia ih muh tak ciangin Nute’ ni a thupitna a thei zo lo mite pen mawhsak theih leh mihai mimawl khat banga ngaihsut pah theih zong hi tuan lo hi. Mawhsak ahuai zaw kua hiding hiam cih pen dot kul lo a theihsa hipah lel hi. Hih bang ni thupi ni hong tun ciangin lungdamna mel a thei lo leh nute a pahtawi lo ih muh khak zenzen leh zong amaute pen mi hehpihhuai leh thungetsakna tampi a kisam cihna hipah hi.\nLam khat panin enkik lehang nulehpa pahtawina mel atheilo ten ta hong neih tak uh ciangin amau tate’n zong hih bang ni thupite pen thusim theih dingin zong ngaihsun lo uh a, midangte nulehpa pahtawi nuamin diang ziahziah mah taleh amau pen ngaihsut mel nei lo\nin om hilhial lel uh hi. Ei Zomite’n ih paunaak sungah “Sakhi api san, ano san” cih khat ih neih mah bangin Laisiangtho sungah zong “ Na vawh bangin na at ding hi” cih thu na om a, hih tegel pen kizawitawn kei mah taleh kituak hilhial ka sa hi.\nMi pawlkhat ta leuleu in Nute’ ni ci-in pawlpi sunga nupi om khempeuh pahtawi nuam in sum tampi bei lawh uh a, amau Nu om lai gige khawng peuh mangngilh ek thei uh hi. Hih bang mite zong lam khat panin en lehang thupi mahmah napi a thupitna uh bucing zo lo ka sa hi. Nute’ ni pen nu neilai na hileh nang Nu ni hi a, na pianna Nu mangngilh liangin midangte nu thupisak zaw ngei kei in. Paunaak Laisiangtho 23/25 sungah “Na pianna na Nu lungdam sak in” ci bek a, “midangte nu na lungdam sak in “ ci lo hi. Ahizongin midangte nu na hehsak inla, na khasia sak in aci zong bel hi het het lo hi. Nang Nu mah thupi masa pen hi. Midangte nu bel midang hi photphot hi.\nBang bang hitaleh mikim in ih theih dinga thupi ka sak khat pen Nute’ ni bekin nute tungah amau ih Itna pen thu leh laa leh gamtatna tawh lak khia lo in, a twntung in a\nIt den zo tanu tapa ih suah theih nangin hanciam lehang hoih pen ka sa hi. Bang zah takin ih nu pen haiin mawl in taitai phial mah taleh leitung mi tampite lakah amah bek mah ih nu himawk ahihman in ih it ding ahihi. Nu tampi a om phial zongin nang Nu hong sileh Tagah na hi veve hi. Tuni pen kei pianna ka Nu’ ni a hihi.\nNu aw, nong Itna lian lua, cikmah hunin hong thuk zo ngei kei ning.\nItna tawh Zo Sunni pan,\nPrevious: Ka Nu ~ Deih Tung\nNext: Hici den samlo ding hing (Love Story) ~ Tg. Samuel Nas


url: =Joshua 10 | Siantongluan\nJoshua in Ai a lakna zia, leh Jerikho leh a kumpipa tungah a bawl bangin Ai leh a kumpipa tungah a bawlna, leh Gibeon khuasunga teng mite in Israel-te tawh kilemna a bawlna leh amaute lakah a omna thu Jerusalem kumpipa Adonizedek in a zak ciangin\nnakpi takin a lau hi. Bang hang hiam cih leh Gibeon pen kumpi khuate khat mah bangin khua lian khat hi a, Ai khua sangin zong lianzaw-in a mite khempeuh zong mi thahat ahi hi.\nTua ahih ciangin Jerusalem kumpipa Adonizedek in Hebron kumpipa Hoham kiang, Jarmuth kumpipa Piram kiang, Lakhish kumpipa Jafia kiang, leh Eglon kumpipa Debir kiangah kamtai sawlin,\n"Kei kiangah hong pai un. Hong huh un la, Gibeon vatgawp ni. Bang hang hiam cih leh Joshua leh Israel mite tawh kilemna na bawl khin uh hi," a ci hi.\nTua ciangin Amor kumpi ngate, Jerusalem kumpi, Hebron kumpi, Jarmuth kumpi, Lakhish kumpi, leh Eglon kumpi, a galkapte khempeuh uh tawh paito-in Gibeon langkhatah phual satin a do uh hi.\nTua ciangin Gibeon mite in Gilgal-a giahphuala Joshua kiangah kamtai sawlin, "Na nasemte hong nusia kei in. Manlang takin ko kiangah hong paito-in, kote hong hon in la, hong huh in. Bang hang hiam cih leh mualtung gama teng Amor kumpite khempeuh kote langpangin kikhawm uh hi," a ci uh hi.\nTua ahih ciangin Gilgal panin amah leh galhang mite khempeuh leh a thahat mi khempeuh tawh Joshua a kuanto hi.\nTua ciangin Topa in Joshua kiangah, "Amaute na khutsungah hong pia khin ka hih manin amaute kihta kei in. Amaute khat beek in nang hong nang zolo ding uh hi," a ci hi.\nTua ahih ciangin Gilgal panin zan tawntung paito-in Joshua in thakhatthu-in amaute simgawp hi.\nTopa in Israel-te mai-ah amaute amkham sakin, amaute in Gibeon-ah amaute tampi tak that uh a, Bethhoron paitohna lampi-ah amaute delhin, Azekah leh Makkedah ciangdong amaute a vatgawp uh hi.\nIsrael-te mai-ah amaute a tai laitak, Bethhoron paitohna-ah amaute a paisuk laitakun, Topa in vantung panin gialpi lianpite Azekah khua ciangdong, amaute tungah lawnsuk a, amaute a si uh hi. Israel mite in namsau tawh a thah sangin tua gialpi hangin a si mi tamzaw hi.\nTua ciangin, Topa in Israel mite tungah Amor mite a piak ni-in Joshua in Topa tungah thu gen a, amah in Israel mite muhna-ah, "Ni aw, Gibeon-ah, Kha aw, Aijalon Kuam-ah khawlcip in," a ci hi.\nTua ciangin hih minamte in a galte uh a zawh khit mateng ni dingcipin kha a khawl hi. Hih thute, Jashar Laibu sungah kigelh hi. Vankim lai-ah ni khawlin ni khat bup bang tumsuklo hi.\nTua hun ma hita leh tua hun khit hita leh Topa in mi khat thu a ngaih tua ni bang nidang omlo hi. Bang hang hiam cih leh Topa in Israel mite-a dingin a dosak hi.\nTua ciangin Joshua, amah tawh a om Israel-te khempeuh tawh Gilgal-a giahphualah a ciahkik hi.\nHih kumpi ngate tai-in Makkedah leihawm sungah bu uh hi.\nTua ciangin Joshua kiangah, "Kumpi ngate Makkedah leihawm sungah a bu kimu khin hi," ci-in kigen hi.\nTua ciangin Joshua in, "Suangtum lianpite a leihawm gong liknelh un la, a cing dingin a gei-ah mi koih un.\nAhih hangin note tua lai-ah om kei un. Na galte uh delhin a nungdalte bawh un la, a khuapi sung uhah amaute lutsak kei un. Bang hang hiam cih leh Topa na Pasian un note khutsungah amaute hong piazo hi," a ci hi.\nJoshua leh Israel mite in amaute a beisiang dongin tampi tak a thah khit uh ciang, leh a suakta lai mite amau khuapi muanhuai sungah a tum khit uh ciangin,\nMakkedah giahphual Joshua kiangah mi khempeuh cidamin a ciahkik uh hi. Israel mite khatpeuh a paupih ngam kuamah omlo hi.\nTua ciangin Joshua in, "Leihawm gong hong un la, leihawm panin tua kumpi ngate kei kiangah hong paikhiatpih un," a ci hi.\nAmaute in tua bangmahin hih uh a, leihawm panin tua kumpi ngate, Jerusalem kumpi, Hebron kumpi, Jarmuth kumpi, Lakhish kumpi, leh Eglon kumpite, ama kiangah a paipih uh hi.\nAmaute in Joshua kiangah tua kumpi ngate a paikhiatpih uh ciangin, Joshua in Israel mi khempeuh samin, amah tawh a kuankhawm galkapmangte kiangah, "A nai-ah hong pai un la, hih kumpite ngawngah na khe uh nga un," a ci hi. Tua ciangin amaute a nai-ah hong pai-in, a khe uh amaute ngawng tungah a nga uh hi.\nJoshua in amaute kiangah, "Lau kei un la, lungkia kei un. Thakhauh un la, hang un. Bang hang hiam cih leh note do na gal khempeuhte uh tungah Topa in hih bangin bawl ding hi," a ci hi.\nTua khit ciangin Joshua in amaute satin sisak a, singkung nga tungah amaute a khai hi. Amaute in nitak dong sing tungah a khai uh hi.\nAhih hangin ni a tum hun ciangin Joshua in thu pia a, amaute in sing tung panin lakhia sukin, amaute a buknasa leihawm sungah lawnsuk uh a, suangtum lianpite leihawm gongah a koih uh hi. Tudongin tua suangtumte omlai hi.\nTua ni-in Joshua in Makkedah khua la a, namsau tawh tua khua leh a kumpipa vatgawp hi. A sunga om mi khempeuh susia mangin, bangmah sitlo a, Jerikho kumpipa tungah a bawl bangin Makkedah kumpipa tungah a bawl hi.\nTua ciangin Joshua, amah tawh a om Israel-te khempeuh tawh Makkedah panin Libnah-ah paisuak uh a, Libnah khua a sim uh hi.\nTopa in tua khua leh a kumpipa zong Israel mite khutsungah a pia hi. Amah in namsau tawh tua khua leh a sunga om mi khempeuh a vatgawp hi. Tua khua sungah bangmah sitlo a, Jerikho kumpipa tungah a bawl bangin a kumpipa tungah a bawl hi.\nTua ciangin Joshua, amah tawh a om Israel-te khempeuh tawh Libnah panin Lakhish-ah paisuak uh a, tua khua umcihin a sim uh hi.\nTopa in Israel mite khutsungah Lakhish pia a, amah in a ni nih ni-in la-in, Libnah a bawl bangin tua khua leh a sunga om mi khempeuh namsau tawh a vatgawp hi.\nTua ciangin Lakhish a huh dingin Gezer kumpipa Horam hong kuanto hi. Ahi zongin khat zong a om nawnlo dongin Joshua in amah leh a mite a vatgawp hi.\nTua ciangin Lakhish panin Eglon-ah, amah tawh a om Israel-te khempeuh tawh Joshua paisuakin tua khua umcihin a sim uh hi.\nTua ni mahin tua khua la uh a, namsau tawh a vatgawp uh hi. Lakhish a hih mah bangin tua khua sunga om mi khempeuh tua ni-in amah in a susiamang hi.\nTua ciangin Joshua, Israel-te khempeuh tawh Eglon panin Hebron-ah a paito hi. Amaute in tua khua simin,\nla-in, namsau tawh tua khua leh a kumpi leh a kiima om khempeuh a vatgawp hi. Eglon tungah a bawl bangin amah in kuamah sitlo a, tua khua leh a sunga om khempeuh a susiamang hi.\nTua ciangin Joshua, Israel-te khempeuh tawh Debir lamah kihei kikin tua khua a sim hi.\nAmah in a kumpipa leh a kimnai-a khuapite khempeuh tawh tua Debir khua a la hi. Amaute in namsau tawh vatgawp uh a, a sunga om mi khempeuh a susiamang uh hi. Amah in kuamah sitlo a, Hebron leh Libnah leh a kumpipa tungah a bawlsa bangin Debir leh a kumpipa tungah a bawl hi.\nTua ahih ciangin Joshua in gam khempeuh, mualtung gam leh Negeb gam leh lei niamna mun leh mualpang suk, leh a khuapite khempeuh a zo hi. Amah in kuamah sitlo a, Israel-te Topa Pasian thupiaksa bangin mi khempeuh a susiamang hi.\nJoshua in amaute Kadeshbarnea panin Gaza ciangdong, leh Goshen gam khempeuh Gibeon ciangdong a zogawp hi.\nIsrael-te Topa Pasian in Israel-te-a dingin dosak ahih manin Joshua in hih kumpite khempeuh leh amau leitang hun khat sungin a la khin hi.\nTua ciangin amah tawh a om Israel khempeuh tawh Gilgal-a a giahphualah Joshua a ciahkik hi.


url: =Hallo Zogam – 5 ~ T. Sawm Lian :: ZOMI DAILY\nposted on 26 December 2016 at 3:00 am Lomkholna: Article, Sawmlian\nTedim khua sungah mi zong tam mahmah ta ahih manin vaksuk vaktoh nadingin zong taxi hoih nono tai ziahziah a, taxi hawlte in zong nekzon nadingin zang thei ta uh hi. Khua khatah mi tampi a tenkhop uh leh, a kisap tuamtuamte kihuhtuah uh a, nekzonna zong a tuamtuam piang zel hi. Nekzonna khatpeuh baih taka a kingah theih mah bangin, mi khatpeuh adingin zong meetna om pah hi. Gentehna-in, kumpi zuma sem khat in mawtaw a neih kei leh zong, a pai nading munah taxi a sap ziau ciangin ama adingin zong nuam, a taxi hawlpa adingin zong sum muhna suak hi. Tua ahih manin khua sunga zu huante pan pastorte, lokhote pan sai bawlte, nisima sum thalawhte pan kumpi uliante dongin kizom khin a, pampaih ding leh nawlkhin ding om tuan lo hi.\nKa tuanna taxi tawh vakkhia kikin, Zogam University pha dingin ka kuankhia kik hi. Tonzang leh Cikha lampi tawnin, Golf satna pana gamla het lo mun nuam mahmahah Zogam University campus om hi. A kiim a kiangah sing lianpipi omin, Zo huih siangtho nung hiauhiau a, vasa ham ciauciau zak ding zong om ahih manin, wifi a omna thu thei kei leng zong University om nading mahin kilawm mahmah hi.\nCampus sungah lutin, nidanga Zomi Siamsin Kipawlna makai khat ahi, hih University ah a sem khat tawh ka kimu uh a, aman campus sunga mun tuamtuam hong phakpih ahih manin ka nuam mahmah hi. University main building pan kipan, numei leh pasalte hostel, kimawlna tuamtuam – table tennis, badminton, tennis, basket ball, volleyball etc hong etpih a, campus sunga department tuamtuamte buildingte leh nate thu (science) lam tawh kisai a laboratoryte zong hong etpih hi. Tua laboratory sungah Zogam sung pana piang khai leh kiak tuamtuamte banah, gamsa leh nuntakna a nei ganhing tuamtuamte nakpi taka kantelna zong om hi.\nHunkhat lai-in, mi khatin, “Pasian in thupha hong piak ciangin i hikpi nangawn manpha mahmah ding hi” a cih pen ka phawkkhia a, thupha tampi hong piaksa banah, manpha takin hikpi pen zat ahih nading Zogam University panin hong mukhia uh diam maw, ciin kei le kei ka kidong hi. Zogam University pen a min nei tham khat hi ding hi, minam tuamtuam, Mi vomte nadongin mun tuamtuam panin lai sim dingin paikhawm uh a, tuate pilna leh siamna pen Zogam sunga Zomite in zong nakpi takin zo uh hi.\nZogam University nuaiah College 15 val bang om ahihna leh Laitui khua-a college zong Zogam University nuaia om ahihna thu banah, kum simin sangnaupang 15,000 val pha den uh a, lai a zo sangin a lut thak tamzaw den ahihna zong hong hilh hi. Zogam University pana lai a zote in leitung mun tuamtuamah sepna hoih pipi nei uh a, tuate hangin Zogam pen leitung a mi tampi in theihlawh uh hi. Zogam University ah zatui zaha lam (medical) tawh kisai-in Siavuan/ Siamah leh Engineer sin theihna zong om ahih manin University picing mahmah ahi hi.\nZogam kumpi nuaia Art & Culture department ah Zomite tangthu a kan ngiat dinga Zomi laisiam, mipil mahmahte in sepna a ngahna thu a zum uah ka pai laiin ka thei hi. Tua sanga lungdamhuaizaw om lai! Zogam University ah Zolai pen subject khatin kisin ahih manin anuai lamah kilimsin zaw kan lai ding cih ka ngaihsut ciangin lungdamhuai ka sa hi. University bekbekah zong Zolai subject sia ding mi tampi om a, a kizopih college tuamtuamah zong om lai ding cih ka ngaihsut ciangin, Zolai manphatna pen lian mahmah ta a, hun khatlai bang nawn loin Zolai siam pen hauhna hi mawk hi.\nA lungdamhuai mahmah pen, Zogam University leh mun tuam gam tuama Zomi laisimte in a sinna uh a zawh uh ciangin Zogam sung banah leitung mun tuamtuamah sepna nei uh a, tuate thusiamna hangin Zogam sungah, nidanga a kilamen ngam vet lo leh om dinga a kingaihsun lo company tuamtuam hong lut hi. Zogam kumpi in ngeina kician tak tawh tuate na vaimuak a, tuate hong lut nadinga permit piakna bekbek panin zong Zogam kumpi in sum tampi mu hi. Tua banah tua company sungah nasem ding mi a lak uh ciangin a gam sunga om Zomite in a septheih nadingun thukhun omsa bangin hong vaihawm uh a, Zomi tampi in company hoih nonoah sepna ngah uh ahih manin lungdamhuai mahmah hi.\nZogam University tawh kigamla het loin Vocational Traning College zong om hi. Hih munah nekzon nadinga khutsiam tuamtuam leh a kizang pah thei dingte kisinsak hi. Computer sinna, fashion designing, mobile repairing, technician, khedap khui, leh puankhui kisinna dongin om zihziah ahih manin a mun gamlum bilbel a, lai siam leh siam lote omkhopna ahih manin a a nopdan tuam mahmah hi.\nZogam University panin khuapi lam zuanin ka ciahphei kik hi. Tedim khua sunga Zogam University nuaia College 3 omte bel phakloh phot dingin ka ngaihsun hi. Lai Siangtho sang zong lianpipi na om a, bul kipan masa ahih manin Lai Siangtho sangte pen a building zong hoih, a omna zong khuapi sung mun hoihna ahi hi. Leitung siamsinna leh Lai Siangtho sinna sang tua banga a omna hangin ka lungdam a, Zomi khangno tampite in phattuampih mahmah hi, cih ka mu hi.\nZogam sungah leitung lai sinna (secular) lamah leh Lai Siangtho sinna-ah Doctor of Philoshophy (Ph. D) ciang sin theihna omta ahih manin lungdamhuai ka sa hi. Bang hang hiam cih leh, hun khat laia a uk tawh a uk lo tawh Lai Siangtho sang a kikah ngeingai bang nawn loin, Zomi khangnote in amau ukna, hoihsakna leh amau cihtheihna (potentials) ahihna bang taka a zatkhiat theih nadingun a utna lam uh sin theihna mun om ahih manin thupi hi. Tua hi a, politics lam a ukte in political science sinin, tangthu ukte in history sinin, kim le pam thu a ukte in geography sinin, nate thu a ukte in science sinin, sumbawl lam a ukte in commerce leh business administration cih bangin amau uk lam tek sin uh a, Pasian nasep ut taktakte bekin Lai Siangtho sinta uh ahih manin pawlpi sung kalsuanzia zong nuam mahmah ta ding hi. Nidang huna bang nawn loin, politics a uk mahmahte khawng, thu tuam dangdang a ukzawte in amau uk lam ciat sem uh a, pawlpi sungah vai sai nawn lo ahih manin pawlpi sung zong nuam mahmah ta hi.\nTedim khuapi sunga mun thupite laka kihel, van zuakna saipi “Shopping Mall” bangzah hiam laka khat-ah ka lut kik hi. Hih Shopping mall pen Zomite laka mi thupi khat ii min vawh ding cih thu zong om a, kician nai lian lo hi leh kilawm hi. Zogam sung pana kibawl khia van tuamtuamte leh gam dang pana van hoih nonote kizuak zihziah a, neu cik a tamman mahmah khawng, neu cik a gik mahmah khawng zong om hi. Air conditioned zong a kisam lo Zogam huih siangthote in a vawhsak hiuhiau ahih manin nuam mahmah hi. Van kizuakte lakah Zo ngeina van tuamtuamte leh Zo niik le puante zong kim mahmah hi. Aman ka dot leh ka upmawh sangin tamzaw a, bang hang hiam ka cih leh, Zomite in amau ngeina vante leh niik le puante a manphatna phawk uh a, demand zah zong a ki-supply zo lo hi, hong ci uh hi. Khantohna leh minam itna pen a tonkhawm den ding hi a, minam itna kihel lo khantohna a om phial zongin sawt lo ding hi, cih pen ka ngaihsutna ahi hi.\nTua ni pen ka hun tua bangin bei hi. Zan ciangin ka zin tunna hotel ah sun huna ka hun zatziate ngaihsun kawmin, ka maan lakte ka en kik a, ka maanbu hoih lo ahi diam thei zo nawn keng, nungak niik sing teng, a mel hoih nono na om zeizai a, kei lak hi lo cih dingin lah kuama’n ka maanbu hong khoihsak lo ahih manin lamdang ka sa hi! Ka maanbu pen a tua bang mah dinga kibawl hi ding hiam? peuh ciin a bawlte ka mawhsak nop hangin, a zing a thai ciangin a dang bangzah om lai ding cih zong kigen thei lo ahih manin, keimah bekin ka tawi tua ka maanbu pen mawhsak theih hi lo hi.\nKa khan tawhlet panin ka dakkhiat leh sun lam sangin zan lamah mi tamzaw hiam cih phial dingin lam dung tengah mi na om zeizai hi; a meel hoih tata hi leh kilawm zawmah lai! Gam thupi dangte mah bangin sun lam sangin zan lamah Tedim pen etlawm zaw lai a, pusuakin, khua hoh hawl kik ding ka hiam ci-in ka ngaihsut leh, ka maanbu in ‘focus’ tuam deuh nei kik kha leh ci-in lupna tungah lumin, ‘mang bekin zong kimu leh kei adingin hoih khom ding hi’ ci-in sam bang ka zal hi………\nPrevious: Christian Hymn te’ tangthu: Lam Ong Hilh In, Tung Pasian Aw\nNext: Asian Tsunami pianzawh kum 12 cingkhin himahleh misi luang 400 anei kitheinailo\nKa phawkkhak velval kanu kam – 9\nZomi Community Development Center (ZCDC) leitang vai zaksakna


url: =Belpawl Gam a honkhia Zomi galkapte leh Karen tualgal ~ Khup Lian Thang :: ZOMI DAILY\nposted on 9 June 2016 at 8:21 am UTC+9:30 Lomkholna: Article, Khuplianthang, Politics\n(1)Burma Rifles mintawh Battalion 6, (2)Karen Rifles min tawh Battalion 3, (3) Kachin Rifles min tawh Battalion 2, (4) Chin Rifles min tawh Battalion 2, (5) No.4 Burma Regiment cih min tawh Gurkha te Battalion 1 leh (6) Chin Hill Battalion cih min tawh Battalion khat hi in, a kigawm Battalion 15 ahi hi.\n(1)Suahtakna ngahma 1946, 13th July pekpan in Takhin Soe makaih (CPB –Red Flag) te in thautawi kipan khinta uh hi. (2) 1948, 28th March in Takhin Than Tun’ makaih Communist Party of Burma (CPB – White Flag) te in kumpi lehdo kipan hi. (3)1948, 29th July in PVO te in kumpi lehdo kipan hi. (4) 1948, 18th August in Belpawl kumpi galkap ahi No.1 Burma Rifles Battallion leh No.3 Burma Rifles pan in pawlkhat in kumpi lehdo kipan hi. (5) 1948kum beikuan lam teh Karente so litlit ta uh aa, 1949kum January 20 pawl panin Karen Nation Union (KNU)/ Karen National Defence Organization (KNDO) zong kipan in kumpi nasem Karen mi UMP (Union Military Police) te, Belpawl kumpi galkap No. (1&2&3) Karen Rifles Battalion te zong damdam in KNU/KNDO tawh kipawl in kumpi lehdo ta uh hi. (6) No.1 Kachin Rifles pan in pawlkhat in zong kumpi lehdo lai uh hi. (7) Mon minamte in zong Mon National Defence Organization (MNDO) ci in thautawi kipan uh a, (8) Rakhine gam ah Mujahids (Muslimte) te in zong amau suahtakna, a tuam in thuneihna deihna tawh thautawi kipan in kumpi lehdo uh hi.\n1947kum dong, Mangkangte uk sungin Karente in amau deihna ngahzo lo uh hi. Karen makaite leh Kawlmi makaite in a deihna uh kikum in ki thukimna ngahzolo uh hi. A diakin Karente’ deih ahi Karen gam I a huamna (a zaina) pen Kawl makaite in sang zolo uh hi. A ngetna gam pen lianlua mahmah a, tulaitak a Tanintharyi Region, Mon leh Karen State, Irrawaday Delta, Pegu , Taunggo leh Insein cihdan in mun leh gamte ngen uh a, tua munteng pen Belpawl gam I seh 3 suah seh 1 bang lian hi. Karente’ ngetna gam khempeuh piak ding pen Kawlmi makaite in sang zolo uh hi. Tua kawmkal ah KYO makaite leh KNU makaite in Aung San-Atlee thukimna tungtawn a aki bawl ahi Thukhun Bawl ding Tangmi (Constituent Assembly) ah kihel/lo ding vaitawh ngaihsutna kituak lo hi. KYO in kihel ding, suahtakna ngahkhit kumpi zalian lam ah zong lut ding, tua panmunte\nKawlgam a laizang lamah Karente leh Communist te tawh kinawk ki do uh hi. Amin thang diak ah, KNDO te, Communist te leh No.1 Kachin Rifles pan pawlkhat kigawm in 1949 April kha sungin Yangon la dingin Kawlgam laizang lampan in a kuansuk uh a, “1949 kum 1st May in Yangon kala ding uh hi” ci in tangko uh hi. Yangon pan 50-60miles khawngbek a gamlatna Pegu leh Daik-U kikal ah nakpi takin kikap uh hi. Hih munah Chin Hill Battalion, No.6 Burma Rifles pan Company nih leh Gurkha galkapte (No.4 Burma Regiment)in pang huan uh a, kikapna nasia lua ahih manin a si aliam tam mahmah hi. Singnuai mite’ ngimna tangtun zolo in guallel uh a Taunggo khua ah nungkik kik uh hi.\n(1) Let We Forget, Col. Khen Za Mong (2) Saturday’ Son, U Nu ( Former Prime Minister ) (3) Saw Ba Oo Gyi leh minam neuter gamvai buaina, Mg. Sin Kyae (4) Kawlgam gamvai etkikna ( 1948-1988 ), U Kyaw Win (5) General Ne Win leh gamvai, Dr. Mg Mg (6) Aung San Thuriya Taik Chon, Tetkatho Sein Tin (7) Zahre Lian of Burma, Dr. Stephen Hre Kio ( 8) Chin Hill Batallion-Anti Tanl Regiment, Salai Van Cung Lian’ article (9) Interview , Pu Major S. Khup Cin Pau\nPrevious: Kammal kilawm pawlkhat (azom 08 June 2016)\nNext: Tulaai Leitung Thuthang Tuamtuam Updates June 8, 2016


url: =Biakna taktak (True Worship) ~ JK Kam :: ZOMI DAILY\nposted on 9 April 2015 at 9:50 am Lomkholna: Article, Biakna, JKKam\nBiakpiakna ih cih pen biakna pawlpite leh amaute ngeina leh dante a gennuam hilo a, ih mimal in Pasian tawh ih kizopna pen agen hizaw hi. Biakna ih cih pen biakna pawlpi tuamtuamte hilo hi. (Worship is not religion or church denominations)\nBiakna ih cih pen nipi sim biakinn a hunbawl SERVICE hio hi. (Worship is not Service)\nWorship Service pen ngeina khat in kituat a, Pasian sangin ih ngeina in zo zaw zel hi.\nBiakna ih cih pen ih lungsimtawng tawh Pasian zom a Ama maipha zonna ahi hi.\nLeitungah Pawlpi “Church” hong thahat semsem ciangin, Pawl tuamtuam kiphuan a, Pawl lui tawh a kilamdang dingin updan thak tawh pawl thak hong kalsuan ta ahih manin, Pawlpi ngeina ih uang zat luat ciang Pasian biakna taktak om nawnlo in, Pasian kimulo thei hi.\nBang pawlpi ah na om zongin PASIAN NA BIAK NOP TAKTAK ALEH..!!!\n1) Pasian lungngai … Pasian hun pia … Pasian zakta …\n“A lungsim tawng tawh Pasian a zakta ka sila Job na mu hiam?” ci hi.\nJob bang biakna bang pawlpi kitheilo a Pasian a up lam bek kigen hi.\nBiakna leh pawlpi tawh buailo in Pasian tawh mimal kizop ding thupi hi.\n2) Pasian hoihna lungngai leng lungdam kohna kammal pawlkhat hong suak, Tua kammal pen Pasian a bia lungtang pan hong gingkhia ahih manin Pasian in tua lungtang sang a lungkim in angtang mahmah hi.\n3) Ih san thupate “Ei sepzawh man cilo a Pasian hong hehpihna hi” ih cihna tawh ih piakkhiat khempeuh lungdamkoh biakpiakna suaka,\nei neihsa Pasian a pia a ih tuat leh biakpiakna suak nawnlo hi.\nCain in ama khawhsa sung pan mehgah pawlkhat Pasian pia a, Able in Pasian piaksa thupha tuuno tawh lungdamkoh biakna pia hi.\nPasian na piak pen tavuan hikei henla, na lungdam lahna takpi hi hen.\nPasian in na van a deih hilo in na lungdamkoh biakna a deih bek ahi hi.\n4) Laisiangtho bek na sim leh nanga hi theilo in Lstho kammal bek hi den dinga, tua Lstho sunga om Pasian’ kammal bangin na nuntakna ah a piang thu na genkhiat pen nanga dingin Pasian a hoihna TETTI a gen na hi hi.\nTua TETTI pen nang leh Pasian hong kizom sak Kizopna KHAU ahi hi.\nNang sep hilo Pasian sep gen ding nahih manin pilna siamna neih sese kul masa loin Ama hoihna na tuakkhak teng na gen ding hilel hi.\n5) Phatna la nasak ciangin timing na OUT in na aw a FLAT phial zong, na lungsim Pasian kiang pan a OUT kei nakleh na biakpiakna Pasian in sang ding hi.\nMusic le la siamin bangmah na OUT kei zong na lungsim Pasian kiang pan na OUT a leh Pasian bia na hi kei hi.\nPasian phat hilo in mite pahtak ding utna tawh phatna lasa ki tamzaw hi.\nPasian tung lungdamna tawh a pia sangin min deihna tawh a pia kitam zaw hi.\n6) Samaria numei hoihlo nu in Zeisu thu a gen leh a khuapihten Zeisu um hi. “Amah hilo, Zeisu ki um hi” Mipil-mihai, mihoih-misia na hi zongin na neih Zeisu thu na pulak pen in mite lawngkha ding hi.\n7) Biakpiakna cih pen ei hihna hilo, Amah Pasian ahihna a bia ih hih manin, eite hihna kimangngilh in Pasian bek phawk leng ih biakna lawhcing thei pan ding hi. Ih biakna lawhcing leh Pasian vangliatna kilang dinga, Pasian vang kilang leh Leitungah Pasian gam zai ding hi. (JK Kam)\nPrevious: Siamsin Medical Trip To Langzang, Huhngetna lai\nNext: Tulaai Leitung Thuthang Tuamtuam Updates April 8, 2015\nZomi 2 (Myanmar) Imphal International Airport ah kiman


url: =Vondeih Kep Ding – 10 (Pau Khan Kap) :: ZOMI DAILY\nVondeih Kep Ding – 10 (Pau Khan Kap)\nposted on 27 November 2014 at 2:16 pm Lomkholna: Article, Paukhankap\nVondeih Kep Ding – 10\nNuntakna ding zong in sak leh khang, sim leh maal kawm in kazin na panin na pa’n khat vei leh gilkial dangtak in omin, khat vei leh guahzu meeikai nuai ah belh ding nei loin ka om hi. Nisa thuak manin avom ding hi leng meihol kabang khin ding a, niliap nuai aom hangin a ngo ding hi leng zong vuuk bangin ka ngo khin ta paukhankapding hi. Gilkial in asi ding hi leng ka meel cih thadah in kaguh katang na ngawn nong mu nawn kei ding vua, anlim tuilim nek manin a thau ding hi leng zong leitung a mithau pen pa sangin ka thau zaw khin ta ding hi. Nuntak na ih cih bel Sanginn a, laisimbu sung a ih sim ziauh, Siate hong gen ziauh tawh na kibang kei mawk ei,Tawng!\nTua ma kum ( 3 ) lai pawl in kazin na pan ka tuah khak thu khat ka lungsim ah hong phul valval ahih manin na pa’n hong gen loin ka om thei\nkei hi. Mi khat thu hi. Innlam a kaom lai mah bangin nitak ki khop ahi a, home-cell ahi zongin ka hun ngah simin na dangdang te nusia in ka pai zel hi. Tua bangin kapai na ah nitak khat home-cell kikhopna panin innteek te’ ading deihsak thunget hun hong ki hong hi. Innteek lam panin Tangval pa hong ding in a huam thungetna ah hel ding hih ci bangin thu hong gen hi.“Nasep loh in sum lom ngah na ding, hih mun panin pai khia mengmeng in gam thumna ka tun baih theih na ding leh, gam thumna ka tun ciangin zi ( innkuan pih ding) ka neih pah theih na dingin Pasian kiang ah thu hong ngetsak le uh cin” ci-in hong pulak khia hi.\n“Nasep loh in sum lom ngah na ding;\nGam thumna leng mengmeng na ding leh\nGam thumna tun ciang zineih theih pah na ding”\ncih thute ka zak ciangin na pa ka cimul bang tho liang hi. Mihing te’ lungsim bel a huaiham mahmah ih hih lam kaphawk kik san hi.\nTawngno, tua bangdan mah in ih inn ah home-cell hong tung in innteek te’ adingin deihsak thungetna ah hel ding na’ng hong kipulak sak leh bang teng gen sawm nai a?\n“Ka pa in a khualzin na gamdang panin lampi ah avakna pan’ mihau mahmah te’ mangsak, a manpha mahmah Diamond khat amuh theih na ding leh kei zong ka sang kahna ah laisim loh leh lai et loh sa-in all D. ka ngah na ding, Pasian kiang ah thu hong ngetsak un” cih khawng e leh a hoih pen tam, a kicing pen tam!\nNapa’n hihtawh kisai in na ngaihsut thute thei nuam sing e?\nA tawngtung a hong it,\nPrevious: Zomi te leh Israel mite aki lam dan’dan pawlkhat\nNext: Muhna tawh hi loin, Upna tawh nungta ni\nSingapore, Golden Mile Complex ah pasal khat atuancil gawppa kimanta\nAA te Chin State sungah agamtatna uhtawh kisai tomcik kuppihna\nNa hi gige hi\nZomi leh Pilna ~ Cope Suan Pau


url: =Zomi Cup 2014 Report\nZOMI CUP 2014\nZomi te omna ahih nakleh, amaute-in kua hi aa, koipan hong pai, bang thute vaihawm khawmzo ci-in hong ki-en leh, Zomi khangno/khanglai 1000 kimbang tukpeng kimawlna tawh kilawmtatna ni (9) sung buppi zangkhawmzo uhhi, cihpen tangthu khat ih gelhzo leuleu hi. A (5) Veina Zomi Nam Ni Pahtawina-in aki bawl Zomi Cup tukpeng kidemna pen January 31 pan February 11, ni 9 sung buppi ki vaihawm khawm thei aa, mipi 800 pan 1000 kikal ki kaikhawm aa pawi nuam khat bawlkhawm cih hiziau lo-in thatang khempeuh san aa khat leh khat kidem ciatciatna leh khuahun hoihloh patauh sim kawmkal pan, Zomi Cup 2014 etlawm takin ih zothei hi. A kimawlte leh a thapia khempeuh lungsim picing thei mahmah hi.\nTangthu gelhkhawm Ei Zomi sung aa kampau kitel sitset Khua (43) kidemna pen, Match (101) pha-in, Zomi Tangthu sungah (theihkhialh kei leh) tukpeng kidemna Team tam kihel pen hiding hi.\nBanghang Zomi Cup vaihawm\nA vaihawm kha ding aa om ka hihna tawh kei mimal muhna leh san'dan ong gen le'ng; Bangin hih Zomi Cup vaihawm ding hong tawsawn hiam, hong tha khauhsak hiam cih hipi pen ding hi.\nKo Zomi hi ungh, ahi zongin, mi hong theihna/ciaptehna tua hi ngei mah, ko a taktakin ka pu pa hun pan un Zomi kici, cihtheihna dingah, Zomi koizah, Zomi koiteng, Zomi te'n bang vai lianpi semzo cih ih lahtheih kul hi. Mihon vaihawm khopna lamah, namdangte leh mi hong thusim/zahtak zawh ciang ih tun' pian lohin, mi hong ciapteh nop leh mi hong ciapteh zawhzah ding haksa toto ding hi. Bawlung ci aa ih theihzawk tukpeng kimawlna pen, vai dang khempeuh sangin a thupi penpen hilo takpi kha ding hi. Ahi zongin, football team ahih kei leh football tournament neilo gam bel om khollo hi.\nTukpeng cih ngiat pen, pawi dang khatpeuh tawh kibang theilo hi. Banghang hiam cih leh, Zomi Cup en le’ng, a kimawl lian 11 tuak hi-in, a kimawl ding mah aa ngak apua-ah 9 tuak bang om hipah aa, kihel khakna mi tam in ngahthei pen pawi nam khat hi hamtang hi. Cihnopna-ah khat leh nih kia a kihel hitheilo ahih manin, mi tampi ahih kei leh khangno tamthei pen ii mun ngahna hi gige hi. Tuahang mahin zong, thalawp khopna om phadeuh in, ki pawlkhop kisinna hoih mahmah khat ahi hi.\nHidan teng hang bek tawh Zomi Cup ki vaihawm hi nailo lai hi. Minam Ni mahmah pahtawina-in ih vaihawm hi masa zaw hi. Minam Ni anei minam khat ihihna ki langsak hi.\nTuaciang bek hilo-in, zum tuamtuam leh namdangte muhna-ah ih lahkhiat zawh thu-in, haksatna tampi om himah ta leh, Zomi te-in vai lianpi vaihawm khawmzo hi ungh, cih pen ih lahzawh a thupi mahmah hi. Namdangte hong theihna leh hong etneu ngamlohna dingin zong a kisam vai lianpi khat ahi hi.\nHaksa taleh ei leh ei kidingzo\nZomi sungah mihonpi ih vaihawmkhop ding khatpeuh a om simin, hong buaisak pen khat ahi sum leh paai kicin’lohna hiden pian hi. Ih kisuahtak sak hang a suakta hetlo leh ih hihna bangbang ih ngahtheih tawntung lohna dinmun tawh mi’ gam ah ih om hangin, Zomi te-in ei leh ei hanciam in ih dingzota hi. Ih mun ding tek ah dingthei aa, ih sepding tek ih zawhnak leh ei leh ei kidingzo lua na hi gige hi. Khua (43) kihelna-ah, lutmanh a kikim in ih khiattek khempeuh gawmkhawm aa tuateng lian a kizeek hi-in, apualam pan huhna ngetna ahi zong, sumtang tawh ma hong pan’ sawm zong ki omlo pah lel hi. Zomi Cup 2014 akihel Khua (43) teng ii sumkhiat teng a kizang ahi hi. Match/game kimawl zah buppi (101) pha-in, tua khempeuh hih gammi referee te kawmna-ah ih sumzat beipen hi. Tua zomah, kimawlna tualpi sap ah beipen hi. A Khatna, a Nihna leh a Thumnate pahtawina cih bangin sumzatna bulpite kimu thei hi. Ih dinmun omzia khat paulap lo-in hanciam ni cih kampau leh utna lungsim, hoihsakna ciangbek hilo aa, a hanciam takpi Zomi te ihihi.\nHunlap sensen Zomi te\nMatch (101) sinsen kimawlna-ah, tua match ah tua Khua te ziakai-in hun beisak tuam cih peuhmah a omloh pen lamdang mahmahin, Khua makaite leh a kimawl khempeuh ii ki thuhual dan pahtawi huai ngiat hi. Hih hunmaanna cihte kepcing zawh sawm ni.\nRed card leh Yellow card\nZomi Cup 2014 buppi license tawi Referee leh Assistant Referee vive sumtang tawh kikawm hi-in, Red card ngah 3 leh Yellow Card ngah (96) om hi.\nZomi hihna ZAM Card tawite bek kimawl sak\nTeam khat ah kimawl ding mi 23 ciang kisang hi a, tua kimawl ding khempeuh in tukum pen a lamdang phadiak in Zomi hihna ZAM card tawi sitset tek bek kimawlna Zomi Cup ahi hi.\nUSA pan Cup golpi hong pia Pa Langh Kap Pau leh Pa Thang Do Hang (Tungzang Khua) te unau tungah Zomi aveina uh lungdam angtan’pihna beithei lo hi.\nZomi Cup 2014 hong uap Zomi Innkuan (Singapore) te tung leh honpawi a thungenna hong neih sak Dr. Hau Za Cin (ZIS President) tungah lungdam mahmah hi.\nZomi Cup 2014 zawh theihna dingin, ma hong panpih khua (43) makai, kimawlna makai khempeuh tungah lungdam mahmah hi. Sum le pai, thatang vaihawm haksak nate puazo, thuakzo bekthamlo in, thu leh la a ki vaihawm bangbang zuih zawhna nei na hih manun mai lamah zong hih dan lungsim hoihte kep tawntung ding thupi mahmah hi.\nNa hanciamna uh, na supna baina uh, na sepkhop theihna nate, na thuakzawhna uh, lungdam zia nazat siamna uh leh na angtanpih siamna te hangun a kibawl mimal khempeuh tungah lungdam mahmah hi.\nKa khuapih tuipih vaihawmna ci-in Malaysia sung pan hita leh gam tuamtuam pan hita lehsumtang mahmah tawh tha apia sanggam khempeuh tungah zong lungdam mahmah hi.\nZomi Cup 2014 a kipat a tawp dong zingsang khua vakma pan sun nisa sung khuamui dong hamciam tak a hong seppih ZAM palai khempeuh tung leh Advisor Pa Dai Za Kam (Pangsak) tungah lungdam mahmah hi.\nMatch report vai khempeuh ah ma hong pang ZEC sang pan sia Gin Khan Tuang (Taaklam) leh Sia Ci Pau (Cikha), REC pan Mungpi (Tuimui) tungah zong lungdam mahmah hi.\nZomi Cup 2014 sung ihmut cim manlo in nisa nuai ah sawl bangbang mangin taisuk, taito ZEC sang naupang 3 te tungah zong lungdam mahmah hi.\nZomi Cup sung buppi motor manngetloh a hong zangsak leh hong hawlsak pah Sia Mangpu (Sezang) tungah lungdam mahmah hi.\nZomi Cup 2014 sung tawntung sun nisa nuai ah video record hong neih sak bek thamlo in zanteh tua teng mah hong edit sak pah a leitung bup Zomi te et theih ding a hong khak khiat sak Zomidaily Media tungah zong lungdam mahmah hi.\nKilawmtatna kimawl ahih mah bangin hih hunsung ki lungkim lohna, ki pau khialna a om leh khua khat le khua khat lungsim sungah kikoihlo in Zomi Cup 2014 man tawh man khawm sakin beisak ni.\nZomi Nam Ni pahtawina ih bawl ahih mah bangin Zomi Nam Ni ciangin pahtawina mipi maiah kipia lai ding ahih manin khua (43) kihel kimawl khempeuh nong kihel nangun kong zawn lai uh hi.\nGoal tam khum pen (Top Scorer) : Langh Za Sing (Phaiza, No. 20) goal 10\nKungpang siam pen (Best Goalkeeper) : Kap Sawm Cin (Anlangh, No. 1)\nNungdal siam pen (Best Defender) : Lian Suan (Ngua Sing, No. 32)\nA lai siam pen (Best Midfielder) : Dim Pian Tuang (Anlangh, No. 8)\nMaikah siam pen (Best Striker) : Langh Sian Thang (Ngua Sing, No. 10)\nPlayer of Zomi Cup 2014 : Mung Kap Thang (Anlangh, No. 10)\nA Li na : VANGTEH\nMedal 1 tuak leh sumtang RM 500\nA THUM na : PHIAZA\nMedal 1 tuak leh sumtang RM 1000\nA NIH na : NGUA SING\nMedal 1 tuak leh sumtang RM 2000\nA KHAT na : ANLANGH\nMedal 1 tuak leh sumtang RM 3000\nZomi Cup 2014 honpawi ni a group photos (maante) a deih na om uh leh ZomiDaily Facebook ah kien thei hi. Tu kum pen kum dang banglo in sum leh pai zong tam hong beizaw ahih manin ZAM zumpi panin a cinglo teng hong siksak uh hi. Sum sazian a thei nuam na om uh leh ZAM zumah ki dong thei hi.\nHau Suan Khai, Kam Mung leh Mangpu


url: =Malaysia gamsung ah neklohding ngabung nam 6 ki tangkokhia leuleu :: ZOMI DAILY\nposted on 29 June 2018 at 9:22 am Lomkholna: Malaysia, News, Sawltak, World\nMalaysia gamsung ah cidamna lamsang vaisai ahi Health Ministry te’n Sardine ngabung nam 6 tepen nekding in siangtholo, asungah Filum Nematoda Worm kici lungno kihel ahih manin nek huailo hi ci’n tangkokhia leuleu uhhi.\nHealth Minister director-general Datuk Dr Noor Hisham Abdullah in atangkokhiat hi a, tuabangin nekding in ahoihlo, asiangtholo Sardine ngabung Brand tepen Cinta, Sea Fresh, HS Brand, King Cup, Star, TC Boy cihteng ahihi.\nGampualam panin tuabang ngabung te Malaysia gamsungah aluttheih nawnloh nadinginzong National Gateways te ah “Hold, Test, Release” Action kizangsak in, Import akibawlding Canned Fish Products limlim hoihtak in sitcianna neisakta uhhi.\nHold, Test, Release kici pen gampualam panin vankhatpeuh gamsung ah akipuak, Import akibawlsawm ciangin Sample pawlkhat ki lamasa in, tuakhit ciangin hoihtak sitcianna kineisak dikdekphot hi. Mipi zatdingin hoihmahhi cih akimuhkhiat ciangbek in gamsung ah ki lutsakpan hi.\n“Section 13 of the Food Act 1983” thukhun tawh kizui in mipi nekdingin nektheih khatpeuh gamsung ah alutsak Importing abawl, Distributing ahawmkhia, Storing akemkha, Selling azuakkhia cihte akipan munkhatpeuh ah akihelkha tepen mawhna nei uhhi. Tuabangin akihelkha tepen RM100,000 liausum kipiasak thei a, thongzong kum 10 ciangbang ki kiasak theihi ci’n Health Minister in genkhia hi.\nMore: Vitamin Pawl khat ~ Dr. Sian Za Kham\nHih atungah akipulakkhia Sardine ngabung nam 6 tepen Market ah zuakding inzong kiphal nawnlo, Supermarket te paninzong ki lakhiasak khinta cihi. Azenzen in tua Brand akipulak te sungpanin ngabung leisa innah nakepleh nekding in hoihloding hi. Ngabung pen siahat ahih manin, tampipi innah leisa in kikemthei hi. Na ngabung leisa te hoihtak na enkik inla, atunga Brand te akihelleh neknawnlohding hoihpen dinghi. Sawltak #zomidaily\nPrevious: USA, Maryland ah thaukikapna piang, mi 5 sikhin in, adangzong mi 2 liam\nNext: Malaysia Zomi Refugee te vai vanding in MP Pau Lun paikhading


url: =Video: Malaysia ah pasal 2 in numeikhat pummat in mawtaw tawh taikhiatpih :: ZOMI DAILY\nposted on 8 March 2018 at 9:57 pm Lomkholna: Malaysia, News, Sawltak, World\nPasal 2 in numeikhat zawhthawh thutawh amatgawp, azepgawpna Video Clip khat tuni in Malaysia gamsung ah ki thehzakgawp hi. Tua Video sungah akihel pasal 2 tepen Police te’n akansan laitak uhhi ci’n theStar te’n pulakkhia uhhi.\nTua akithehzak Viral Video Clip tomno pen Malaysia, Klang vengsung aom Industrial Estate, Taman Sentosa sungah akiziah hiding in ki ummawh a, tuni Thursday zingsanglam in thupiang kici hi.\nHihvai tawh kisai in Video sungah akihel pasal 2 te aki kanciansan laitak hi. Tuciangciang athu akitheihna ah hih pasal 2 te lakah khatpa pen numeinu ii apasal hiding in ki ummawh a, innkuansung buaina hangin akitawng, akisat uh hiding in ki ummawh hi ci’n Selangor CID chief Senior Asst Comm Fadzil Ahmat in genkhia hi.\nVideo akipatcil in pasal khatin numeikhat taalkaihgawp in, Blue Car sungkhatah guansawm hi. Tuabangin akaihgawp, abetgawp laitak pen ageinai aom mi tampitak inzong mukha uh a, Video zong kizaihsim pahhi.\nVideo: Police are on the hunt for two men who were caught on video violently attacking a woman with a parang in Taman Klang Jaya, Selangor on Thursday.\nTuaciangin mawtaw sungpanin pasal adangkhat hong kumkhia in, akhutsung ah temta namsau tawh akibang hiamkhat tawihaha hi. Tuapa zong numeinu omna lamah paiphei in, akhut ah atawi hiamtawh numeinu pen satgawp, zepgawp hileh kilawm hi.\nTuakhit ciangin tua pasal 2 te’n numeinu pen zawhthawh thutawh lemcip in mawtaw sungah guangphei uhhi. Numeinu pen honghuh un ci’n awngvangvang ci a, ahi zongin mawtaw tawh paikhiatpih vingveng uhhi.\nTua numeinu ii apa in hihvai tawh kisai in Police Report bawlkhin a, Police te’n tua pasal 2 te matding in azonsan laitak hi ci’n Southern Klang police chief Assistant Commissioner Shamsul Amar Ramli in genkhia hi. Nungkum December khasung inzong Malaysia, Klang vengsungmah aom Factory khatpan numeikhat thagum tawh ki pummat ngeikhin hi. Sawltak #zomidaily\nPrevious: Australia gamsung ah gulut tangmai nekhial in asi mi 4 phakhinta\nNext: Hong Kong ah dawi in Taxi khat bawlsia cih Video kithehzak


url: =Sengam ah Flight Attendant numeikhat vanleng tungpan in kia in a awmguh kitan :: ZOMI DAILY\nposted on 13 November 2017 at 6:33 pm Lomkholna: China, News, Sawltak, World\nXiamen Airlines akici vanleng sungah nasem “Flight Attendant” numeikhat vanleng tungpan in kiasuk in, a awmguh kitan cih China Daily pan kiza hi. Tua Xiamen Airlines pen Henan Province sungah akhawl laitak, van kisam te aki guanbeh laitak ahihi.\nZhengzhou Xinzheng International Airport ah Friday sunlampawl in thupiang hi a, akiatlian laitak Video Record akibawlkha om a, tua Video pen Chinese Social Media “Sina Weibo” tungah ki thehzak in Viral Video suak hi.\nXiamen Airlines te ii vanleng khat ahi Boeing 737 pen alenkhia kikding in vanleng sungah van akisamteng nasem te’n aguanbehbeh laitak in nasem numeikhat atuahsia ahihi.\nVanleng ii ameilam “Aircraft’s Tail” kongkhak leh Movable Platform kikal ah akiasuk kici a, Hospital khatah amanlang in kipuakpah hi.\nHih Xiamen Airlines vanleng pen Fujian Province, Fuzhou City panin alengkhia hi a, Zhengzhou ah akhawlpak laitak ahihi. Tuapan in asawtlo in Gansu Province sung aom Lanzhou City zuanin alengkhia kikding ahihi.\nTua vanlengsung nasemnu pen Hospital ah kipuak in, a awmguh kitan ahih manin, Surgery kibawlsak hi. Xiamen Airlines te genkhiatna ah aliamna pen lunghimawh luatding omlo “Stable Condition” hita ci a, khantawn asiaciptheih “Permanent Damage” bangmah omlo bilbel cihi. Zato ah kalkhat sungkhawng kikemcip ding a, tuapan in tuakkik theiding hi ci’n genkhia uhhi.\nVideo: Xiamen Airlines flight attendant falls from plane, suffers broken chest bone\nHih tuahsiatna vaitawh kisai in Xiamen Airlines leh Civil Aviation Authorities te’n hoihtak kancianna neiding uh cihi.\nHihbangdan tuahsiatna Accident pen abeisa October khasung inzong khatvei kiza ngeikhin hi. Guangdong Province, Shenzhen City panin Yunnan Province, Tengchong City zuanin aleng vanleng tungpan in nasem “Flight Attendant” khat kiasuk hi.\nMore: Vanleng sungah aomkhawm numei pen ta 3 neikhin khat hi a, pasal penzong alawmnu naupaai laitak\nTua vanleng pen alenkhia lianding in akithawi, apaipaita hi a, tualaitak in nasemkhat anunglam kongkhak “Tail Door” panin nakiasuk mawk hi. Tua akiazong numei hi a, aguh pawlkhat kitan in, liamgawp hi. Sawltak #zomidaily\nPrevious: Atanu 2 te zahmawh azuaksak nupinu kum 150 thongdaan kipia\nNext: Tulaai Leitung Thuthang tuamtuam te Updates (Nov 13)


url: =Asikhin kisa in misibuk ah akikoih, zankhat khitciang hingkik :: ZOMI DAILY\nposted on 7 March 2018 at 11:19 pm UTC+9:30 Lomkholna: India, News, Sawltak, World\nIndia gamsung ah mawtaw tuahsia in asi in aki ciamtehsa pasal khat, zankhat khitciangin silo in nakkik cih thuthangkhat MSN te’n tuni in suaksak uhhi. Tuapa pen asikhin kisa in misibuk ah akikoihkhin hi a, azing ciangin agil kheiding, Postmortem bawlding in akithawi ciangin ahinglai ahihlam kimukhia cihi.\nTuapa minpen Himanshu Bharadwaj kici a, asikhin ci’n Doctors te’n agenkhiatsa, a ciaptehsa ahihi. Ahi zongin Pathologist khatin asihna ahang kancianding in agil kheiding, Autopsy bawlding in akithawi ciangin akhutdawh omlai cih mukhia cihi.\nHimanshu Bharadwaj pen Car Accident tawh nakliam mahmah hi. Atuahsiat khitciangin Hospital ah kipuak a, zato ah Doctors te’n amasa in Brain Dead ci uh a, tuakhit ciangin Medically Dead ci’n sita hi cih agenkhiat, aciaptehsa ahihi.\nTuabangin Doctors te’n sikhinta acih ciangin tuapa pen misi kepna Mortuary sungah kipuak in, zankhat aki koihcipkhin ahihi. Azingciang Posmortem bawlding akipat ciangin ahinglai akimukhia ahihi.\nChhindwara District Hospital panin Dr. C Gedam in agenkhiatna ah tuapa pen Brain Dead dinmun hilai a, Treatment tampi bawlkul laiding hi ci’n genkhia hi.\nTuapa pen Chhindwara Hospital ah atuncil akipan Brain Dead hikhinta hi. Tuaciangin anak Respiration pen damdam in ahu beisemsem in, akhutdawh zong beisuak cihi. Ahi zongin anakna Respiratory Organ pen azingciang zingsangin nasemkik in nungtakik cimawk hi.\nAhi zongin Chhindwara Hospital ah zatui leh vanzat akicingin omlo ahih manin, tuapa pen Nagpur khua ah zatui bawlding in kipuaksak hi.\nMore: Asisa khate ading nangbang semthei? ~ Rev. Fr. Damian Dal\nKhuasung mipi te’n hihbangin asikhin ci’n zato te ciaptehsak pen zato te gitnatlohna hi ci’n alungkimlo honkhatin zato apualam ah lungphona nei uhhi. Ahi zongin tuapa ii a innkuanpih te’n ahihleh hihpen alamdangpi khat hi, Miracle hi ci’n lungdam mahmah uhhi. Sawltak #zomidaily\nPrevious: Penang ah RM4.5 Million manneiding Game kimawlna ki susia\nNext: Nangbek kisa khaken (1) ~ Dong Mung


url: =August 7 ciangin Kha awk in tawm valhding ~ TK Lian :: ZOMI DAILY\nposted on 4 January 2017 at 2:15 pm Lomkholna: News, Thangkhanlian, World\nJan. 4, 2017 : Hong tung ding August 7 ciangin awk in kha tawm khat valh (partial Eclipse of the Moon) ding hi. Hih pen mikang ten\n“the Old World” a cih uh Eastern Hemisphere lam-a om Europe continent sunga om a tamzawte, Africa, Asia nisuahna lam gam khempeuh, Australia leh New Zealand ah kimu ding hi.\nKha awk in valh i cih pen leitung pen ni kimkot in a kipeipei hi a, kha leh ni kikal ah leitung hong om khak ciangin ni taang liim (dark umbra) in kha tuam kha ahih manin kha awk in valh kici hi. Leitung liim “Earth’s dark umbra ahih kei leh dark bite” kici in kha tawm liah ding a, leilu lam nai 18:20 UT (Universal Times) in liah ding hi. Ahih hangin “the New Wold” lam-a om North America ah kimu thei lo ding hi.\nTua loin hong tung ding February 10 ciangin Penumbral Eclipse of the Moon kici (maan nihna lim ah) kha tawm awk in a valh kici pen Europe leh Eastern North America panin Feb. 10 7:43 p.m. EDT, or 0043 GMT Feb. 11 in kimu thei ding hi.\nHih Penumbral Eclipse of the Moon kici pen kha leitung kimkot in a kipei lai takin leitung in ni taang liah a, tua leitung liim (penumbral) in kha liah ahih manin khalik (full moon) ahih hangin Europe leh North America ah mial khekha pian ding hi. Kha pen phalvak kuan ciangin mial diak se ding hi.\nRelated: Zi leh Pasal zon pilvanhuai ~ T. Sawm Lian\nEuropean gam-a teng ten khuamial khit ciangin mu thei pah ding uh hi. Kha awk in a valh pen i et hangin bangmah a siatna om lo a, ahih hangin ni awk in a valh ciangin et loh ding hoih pen hi. Mitna thei a, kamsia leng mit sia thei lai hi.\nPrevious: Vondeih Kep Ding – 87 (Dimno’ Pa)\nNext: Kum 15 mi bekin NASA te leh Pentagon te thusim Hack sak ~ TK Lian\nLawhcin nading thukhunkip te


url: =Mi Siangtho Benedict Pawi Mainuai ah ki bawl | Radio Veritas Asia\nMi Siangtho Benedict Pawi Mainuai ah ki bawl\nMisiangtho Benedict minpua Mainuai aa om Benedictine Sister te Pawini\nMi Siangtho Benedict ii pawi ni pen Kalay Diocese hong cing hong kem Bishop Felix ii man hun tawh kituak in Misiangtho Benedict minpua Mainuai aa om Benedictine Sister te in July 12, 2020 ni-in nasia takin bawl uh hi. Hih pawi bawlna sungah Missa Biakpiakna leh Pasian thu tangkona te Bishop Felix in hong makaih in tua sungah Siampilian (1), Siampi (5), Nungak Siangtho (11), Tangval Siangtho (1), Thuhilh Sia (1) leh thuzui mi (12) ki hel thei uh hi.\nSiampilian pa in Pasian thu a tangko na sungah Misiangtho Benedict ii tangthu tawm khat a gen khitteh (Mt. 4:4) na bulphuh in “Leitung mite in an leh tui bek tawh a nungta hi lo in Pasian kam pan hong pusuak khia Pasian kammal (thu) tawh a nungta hi” ci-in ih nuntakna te ah Pasian kammal mun ih piak na ding leh Pasian thu tawh ih nuntak na ding zia te kitel takin hong gen in tha ki ngah mah mah hi.\nKikhop khit ciangin a kikhawm teng Benedictine Sister te in Sunan hong vak uh hi. An nek kawmin amaute ii Pawi ni pen Siampilian pa leh Siampi te tawh Kawlgam a hong tun zawh uh a bawl cil na uh a hih manun lungdam kohna thu te hong gen uh hi. Sun an nek khit ciangin hih Benedictine Sister (3) tengin Siampilian pa leh Siampi te tung pan thupha san na a tuam vilvel in nei lai uh hi. Tua khitteh Siampilian pa leh a pawl te Kawlpi ah lungnuam takin ciah kik uh hi.\nHih St. Benedictine Sister te ii a phungpi pen India gam ah om in a maute ii Convent pen Kawlgam sung ah hih Mainuai bek mah ah om uh hi. Tu laitak hih Mainuai ah Benedictine Sister te (3) om in amaute ii om na Sanginn pen Mangkam in (Monastery) ki ci hi. Amau te ii nasep bulpi (Charism) pen (Contemplative) ci-in, mi tawh a ki gamlatna gamsung ah, om in tua mun pan Pasian tawh kizom in thuzui mite aa ding (Pawlpi) khantohna dingin thungetsak na leh Pasianthu lungngaihna bawl den na, cih te a hi uh hi.\nAmau te pen Mangkam in (Female Monastic or Monastic Nun) kici-in Kawlkam in (ရေသ့မ) kici uh hi. Pawlpi sungah (Monastic Monk and Nun) ci-in numei leh pasal om uh hangin ei kiangah tu laitak in numei bek om uh hi. Hi bangin ih Pawlpi sungah Pasian aa dingin a ki pumpiak (Monastic Monk and Nun) te a om manin ih Pawlpi sungah khantohna tampi om hi cih thu te Pawlpi tangthu te sung pan ih thei hi. Hih Mainuai aa om St. Benedictine Sister te in zong amuate ii Charism tawh kizui-in ih Diocese sungah na hoih tampi a hongsep zawh nangun thungetsak ciat ni.\nFr. Joseph Zo Mung (KOSC & RVA Director)\n#Benedict, #monaster, #feastday,\nPope Benedict XVI in Germany gam a cina a U kiang ah hawh.


url: =Makaipa – Pharisee\nJews biakna sungah Makai hi aa Pasian thu zong midang te sangin thei zaw hi. Luke 18:11-12 “’Pasian aw, kei pen midangte bangin a huaiham, a thumanlo, numei tungah a mawh mi ka hi kei hi; hua lai-a siahdongpa bang hilo ka hih manin nangma tungah ka nuamna kong pulak hi. Nipikal khatin ni nih sung an ka tang a, ka ngah khempeuh sung panin sawmah khat nang tungah kong pia hi,’ a ci hi.”\nMakaipa – Siahdongpa\nRome kumpi te in Palestine gam uk uh aa tua sungah Governor koih in amau tungah piak ding aa a seh uh siah te a kai khawm dingin mi seh uhhi. Tua mite in tu lai dan leh kha sum kham khollo uh ai tam maw…. a don dinguh aa ki gen zah sang a tam zaw in dong uh ahih manin mipi te in hua iin mudah uhhi. Luke 18:13b “’Pasian aw, kei mimawh mi khialpa hong hehpih in,’ ci-in a ngen hi.”\nPharisee a ki ci Jews biakna makaipa Pasian kiangah thungen dingin ong pai aa a thungetna kammal ii et ciangin Pasian tungah ngetna kammal kimu lo aa, Pasian tungah ki sialhna leh ki diksakna gen hi. A mah leh amah makai ahihna ki tel mahmah aa mi te tungah a omna leh a thuneih zawkna zong ki thei hi. Mite sangin lian zaw aa pil zaw hi. Biakna sungah zong Lai Siangtho thei ki sa zaw aa zong thei zaw hi. Alungsim sungah religious superiority nei hi. (Steps to Christ p 30-32)\nPrev post Andrews University Press\nNext post Hehpihna Dim Thukham


url: =Thawn Kham & Zomi Daily tutkhop, holimna :: ZOMI DAILY\nposted on 29 January 2012 at 1:38 pm Lomkholna: Article, Interview, Sawltak\nTutung “Kum 15 cin’ Tonzang Lawm Malaysia” pawisim in hongzin ahi Zomi Lasiam minthang Thawn Kham tawh kana kimuthei uhhi. Zomi Daily pan amanthei tanu pawlkhat kana kihelthei ngeingai uh a, holimna hunzong saupitak kana neihpihthei uhhi.\nZomi Daily mintawh alim a al ihki nekpih zawhlohdinghang ankuang umkhopna khatveibeek neihpihding cih ka lunggulh mahmahman uh ahihi.\nKotawh kaki muhkhoptheih uhciang in kakimuhna uh ansai ah naduh penpen vaikhakni kacih uhleh “Buhciim” hongvaikhak hi. U Thawn Kham in “Zomi te’n anlim ihsak pen Buhciim leh Aktui cihkhawngmah hilel hilomaw” ci kawmkawm in, amahzong Zogam pan hongzinkhiat asawttawh “Buhciim leh Gatam” khawngmah ana lunggulh giugiauta nahimawk hi.\nThawn Kham pen Zomi sungbek thamloh, Kawlgam Level ah lasiam minthangkhat in hongki theihpih mahmah, ihki saktheihpih mahmah Zomi lasiam khat ahih mahbangin nidang inzong Media tuamtuam ah Interview naki bawlbawl khinzota hi.\nU Thawn Kham kiangah akidongsa thute kicing mahmahkhin himahtaleh atuamdiak in ko Zomi Daily pan “Video Interview” kana bawlpihthei uhhi. Media tuamtuam pan Interview akibawl ngeikhinte pen dawnkikna te laitawh simtheih cihciangbek hi a, ahi zongin tutung Zomi Daily pan U Thawn Kham ii Zokam ngiat tawh a dawnkikna, a aw khumngiat zaktheihding leh alim amel muhtheihding ci’n atuamdiak in kong vaihawm uh ahihi.\nHih Interview hongdotsak lasiam Deih Mang (Sower Sisters) leh Video Camera, Editing hongbawlsak Mung Mung (Blessed) te tungahzong lungdamna lianpi ih pulakkawm pahhi.\nTukum sungzong aki hawmkhiading Thawn Kham’ Album thak nih om a, khatpen Zola Album hi-in, adang khatpen Kawlla Album ahihi. “Sinthu Zaaila” Album pen hawmkhiat theihding in Ready ta hi a, Kawlla Album ahi “Myat Yi Et Kyang” pen Vocal lutding kisamlai cihi.\nKawlkhuai pen Sung Tin Par in sakpih a, Shan, Kachin te bawlngeidan in Chorus sungah atuamdiak in Zola leh Khalkha la tawh kihelhsak cihzong U Thawn Kham in honggen hi. Kawlgam sungah Zomi cih hongki teltheihsak semsemding lakhat ahih manin ih ngaklah mahmah hi.\nLakhui tepen Zomi te khatlekhat thakipiakna in Master mah hongki leisak henla, Copy hongki bawlsak ziauziau keileh cihzong U Thawn Kham in Zomibup tungah hong vaikhak phapha hi. Adiakdiak in Kawlgam ah MP3, MP4 aguangnuam aomlehzong Computer saineite’n Master khui tawh hongpai-in, hong thunsak theiding hi’ng na cithei le uh hoihmahmahding cihzong honggen hi.\nU Thawn Kham pen ei Zomi sungah lasiam minthangpen khat ahih mahbang in gamdang muntuamtuam ahzong lasading in kisam kawikawi khin hi. 2006 akipan lasading in hih anuai a gamteng ah zinngei khin hi.\n2007 – Malaysia\n2009 – Malaysia\n2011 pen paikhiatna omlo\nMalaysia pen tutung tawh 3 vei hongzinna hi a, hihpan aciahkhit ciangin Singapore ah Zomi Nam Ni lasading in pailaiding hi.\nU Thawn Kham kiangah tuciangciang la dawng bangzahbang phuakkhin nahiam cih kadot uhciang in dawng 100 val hamtangding cih honggenkik hi. Aphuaksa lakhempeuh lakah Zola sungpan “Zogam Aw” cihmah hongki deihsakpen cihzong honggenthei a, Kawlla sungpanzong “Kyaye Let Taw Tan” kideihpen sa ing cih honggenkhia theihi.\nUSA azinlai inzong USA aom ih Zomi pihte’n “Zogam aw, ke’n ong taisan keining” mah naci vangvanglai uh cihzong nuikawm in onggenkik hi. Interview bawlna Video pen Part I leh Part II in kikhen a, anih in na etsak unmaw, lungdam! ZomiDaily\nPrevious: Zomi Cultural Uplift Society (ZOCUS) ki phuankhia\nNext: How Chin capital was moved ~ Dr. Vumson Suantak


url: =Hello…. Lamka – 2 : We Are With You ~ Hau Za Cin :: ZOMI DAILY\nposted on 13 May 2015 at 2:37 pm Lomkholna: Article, Hauzacin\nHello…. Lamka – 2 : We Are With You\nKa omna uh pan lungsim takpi tawh hong uap hi ung cih na phawk un. Ko zong noh mah bangin lawp in ut in ka hihtheih zah uh ka pang uh hi. A mun ah kong omloh uh hangin na thu uh za nuam, na kalsuan uh thei nuam, na malakna uh thei nuam in ka khuadakdak uh hi. Facebook ah en in, Zogam.com ah en in, Zomionline.com leh Lamka pana Thukizakna tuamtuam te en in ka omomna vuah internet tawh note kalsuanna theinuam in ka zongzong uh hi. Ka sim theih khempeuh uh ka sim khit uh ciangin ka lung uh kim thei mahmah tuanlo in ‘a dang a omlai kha tam maw’ ciin mimal posting leh mimal blogte peuh ka en kawikawi uh hi. Ka thuzaknop dan uh bel lawm kingai kimu ngeilo kimuh ding kal ngaklah bangin ka hi vilvel uh hi. Taksa pumpi in hong kihel zolo, hong omlo, na gamtat na luhek uh hong mu kei mah le ung laigelh tungtawn pan, lim leh video kisuaksakte tungtawn pan na mu nuam, na en nuam, na theinuam gige hi ung cih na mangngilh kei un. We are with you. Note tawh kong omkhawm uh hi.\nConvenor Pu R. Sanga in bang thu a gen tam aw, 3rd World Zomi Convention malakna leh masuanna te mipi theih dingin bangteng hong pulak kiktam aw ciin na bildawh gige hi ung. Organizing Committee makai tuamtuamte malakna bang thuthak hong kisuaksak tam aw, koi lam ah bang thu thak a om tam maw cihte na bildawh in na kan pahpah hi ung. Kithawikholhna (preparation) leh kisinkholhna bangteng a om khin tam aw ciin na galdon den hi ung. Ka lungsim uh note tawh omkhawm den hi aw. Committee tuamtuamte malakna pawlkhat hong suakkhia khinte ka sim uh ciangin ko zong a mun ah om hile ung maw, a mun ah kihel hile ung maw ciin mopawi ni a mopa leh monu hih ding a ki-ut ciat bangin kong eng mahmah uh hi.\nSeminar thupi tak om dinga, mipil leh mi muanhuai pipi te in thugenna nei dinga, mipi in tu dimdiam in ngai in bildawh in a theihnop thute uh ‘suakta takin’ dong thei ding uh hi cihte ka zak uh ciang bang a thugenna vuah room sungah koh zong a tu khin, a thugen uh a ngai khin ka theihnop uh a dong dinga dingto khin bangin ka mitkha vuah ka bawltawm mawkmawk uh hi. Ka lungsim un na tutkhopna ding munte uh hawl dandan a, ka mitkha vuah Lamka khuapi sunga mipi kilawm taka kizem a Zomi Khoppi sim dinga kizui diamdiam te kilanga, Zolia leh Zotaang te Phualva nunnuam banga a kop a leng hialhial ding cihte ka galdon uh ciang ka lung uh zuangkhol, ka laidip uh nem khol in ka husan uh tom khinta hi. Hong om nuam peuhmah ung, hong eng lua ung. Ahi zongin ka pumpi bek uh hong kihel theilo hi a, ka lungsim leh ngaihsutna uh hong kihel den, hong omkhawm den hi cih na mangngilh kei un.\nUSA pan Zomi thu tawh kisai limtaka a sut masa Dr. Vumson tanu Dr. Bianca Mang Khan Cing hong pai in thugenna leh thusinpihna limci tak hong neihpih ding cih ka za hi. Pu Vumson pen i theihciatsa mah bangin Zo History cih laibu gelhpa hi a, Zomi te tangthu gina taka kigelhna laibu a bawl masa pa ahi hi. A tanu zong tukum, nung deuh mah a Doctorate ngah hi a, Zomi leh Zosuante tangthu limtak a kan, a suut, a theinuam mi khat ahi hi. A suah a khanna ah Zomi tuhun bangin na tam lo ahih manin a neutung pan English lim zatzaw a, nuamsa zaw in ahi zongin a minam hihna bulpi leh a khanggui thei nuam in hong sutkik a, mi zahtakhuai khat ahih banah leitung level ah thu gina tak a hong tangkopih thei ding Zomi te’n i neih khat ahi hi. 3rd World Zomi Convention vaihawm makaite in deihsaka thusiamtaka thugenna hun, Seminar paper te pia thei dinga deihsakna a tansak uh pen Zomi te Khuado ciang tukpak i kitonsak, i kilaptoha, i kipahtawina zah in thupi kasa a, a gel, a vaihawmte siam kasa a, Zomi te khantohna leh kalsuannate namtui in limci mahmah hi cih tuipi gal pan ka muhdan uh ahi hi.\nProf. C. Thang Za Tuan pen Kawlgam laisimna kalsuanzia ding limtak a gel ditdet ngeipa hi a, gamkhat naupang pattah dan ding, naupangte pilna sinzia ding a gel, a bawl khat pen mi mawkmawk hilo cih a theisiamte in tel mahmah uh hi. Tua hang mah in tutungin zong Zomi makaite in Zomi Kimuhkhopna lianpi ah thugenna hun ban ah Thusinna makai ding khata hun a piak uh pen thupi in ngaihsun siam uh a, namtui in limci hi. Sak leh Khanga leng Zomite luitui bang luangkhawm in zingvai nitak vai hawmkhawm kipan ciauciau ihih manin limci in namtui a, i maban nopci mahmah hi.\nHihte gel kong genna ahang pen amau lenna leh Lamka a mun a mual kinailo a, a tuam vilvel a gelna ahih kei leh kisap, kideihsak hang in abaihlo thu ahi hi.\nZinmang ding Indian Minister Oscar Fernandes bang hong kihel thei ding ahih manin Zomi te India kumpi level in hong theihpihta, hong kikholhpih cihna hi a, lungdamhuai kasa uh a, ka omna mun vuah na angtang mahmah ung (we are proud to be a Zomi). Hih banga milian, milal, ulian khat in Zomi te vai thupi ah hong uap ciangin a nungsangah kizop kikholhna zong olzaw dinga, mailam Zomi malakna te ah zong hong angvan thei dinga, en zong i kisap ciang va delh in i kisapnate va genthei ding hi hang. Manipur Chief Minister banah ama seppih minister tampi in zong hong uap ding ahih manin angtanhuai hi. Zomi thu, Zomi vai a tam theipen na za uh henla, na genpih unla, na kuppih un – hunpha hibang a tam theithei i bawltoh zel dingte ah manpha semsem ding hi.\nTuzawh a sawtlo in Lamka ah khuadang pan in zong Zomi tampi hong tung khawm ding uh hi. ‘Tunkim ni’ in mi tampi Lamka khuasungah\nmithak kimu zuahzuah dinga, inn tampi ah mehlim nono kimeh ding hi. Bawngsa, Voksa, Ngasa, Aksa, a tuamtuam mehlim nono tawh zin leh leng kido dinga, a nitak cianga kipan Zomi thu leh la in Lamka khuasung bek hilo leitung mong dongin hong thawn damdam ding hi. Tua hun ciangin a mun ah omte in a mit uh tawh mu ding uh a, a bil uh tawh za in a kam uh tawh gending uh hi. Tua ni ciangin tuipi gal pan Zomi khempeuh in online pan kong kihel zawh kei uh leh na thu leh la uh theinuam in ‘vot si duh’ bangin na dak gawkgawk ding hi ung. Tua ni ciangin koh zong note bangin hampha nuam in hong eng mahmah ding hi ung.\nNa kalsuanna uh a nuam a om a, a haksa a om khak leh zong koh zong hong phawk hi ung, hong ompih hi ung cih hong mangngilh kei un. Koh zong hong nungthuap hi ung. Koh zong noh bangin na thuak hi ung. Tua ahih manin Zomi te adinga ahoih pen ngimin, gel in, kalsuan unla, a hoihpen ding mah na hanciam un. A hoihpen ding i gel ciangin a hoihlo sak ding zong om thei ahih manin tuate zong na palsat suak un. Saipi paiin pai in, Cinghpi bangin nungkiklo ding hi hang. No turning back Zomi. Noh bek a gal nawk, no bek a gim a tawl bangin na kingaihsun kei un. Lamka khuapi ah Zomi Kimuhkhopna ah kong kihelzawhloh uh hangin ka lungsim leh ngaihsutna te uh note tawh hong om khawm den hi cih na mangngilh kei un. We are with you. Zomi aw, mainawt zel in…\nPrevious: Dimno’ Nu laikhak – 9\nNext: ZAM Kumcinleh Palaai Kiteel hun ding hong naita


url: =Malaysia, Perak sungah mawtaw 3 kitaih in, mi 3 si, 4 liam :: ZOMI DAILY\nMalaysia, Perak sungah mawtaw 3 kitaih in, mi 3 si, 4 liam\nposted on 23 July 2017 at 8:28 am Lomkholna: Malaysia, News, Sawltak, World\nMalaysia, Perak State sung ah zanni Saturday ni in mawtaw thumtak kiphukha in mi 3 si a, adangzong mi 4 liam cih theStar pan kiza hi. Lenggong khuageinai aom Jalan Kuala Kangsar – Grik kici lampi tungah aki taihkha uh ahihi.\nGrik OCPD Supt Ismail Che Isa in agenkhiatna ah hih tuahsiatna Accident pen Saturday nitaklam 4:30pm hunpawl in Kampung Air Kala gei ah thupiang hi ci’n genkhia hi.\nAki phukha mawtaw tepen Perodua, Kia, Proton cih mawtaw nam 3 ahihi. Asi mi 3 tepen Wong Mee Lai (kum 47), Foke Yoke Wah (kum 25), Woke Mei Yong (kum 44) te hi uh a, avekun Sen te ahi uhhi.\nPalik thunei te genna ah Perodua mawtaw pen anungpan in Kia mawtaw in taihsuk masa cihi. Tuaciang in Perodua mawtaw ahawlpa’nzong hoihtak lenkipthei nawnlo ahih manin, amai amalam zuanin apai Proton mawtaw khattawh kimaiphut uh cihi.\nRelated: Malaysia, Perak State ah mawtawpi khatin adang mawtawneu khat phukha in mi 6 sipah\nHih Accident apianlaitak in Proton mawtaw ahawlpa gei ah azi nautawi in atu cihi. Tua naupang atapa uhpen kha 7 bek aphapan hi a, mawtawhawl apapen liamgawp himahleh tua naupangno pen liamluatna omlo bilbel cih kiza hi. Sawltak #zomidaily\nPrevious: Akhutme hoihtak atangtheilo khat akhuaksung Surgery akibawlkawm Guitar kitumsak\nNext: Malaysia, Kuantan aom inngolpi khat ii tuikholna kitam in, mi 4 liam\nThanksgiving Thungetna ~ Pu Go Sawm Khup\nUS gam Georgia State sungah thau kapna piang, mi 5 si, 2 liam